qundao/data-zh-poetry huggingface dataset:
夜酌与乐寅
作者：刘应陛
朝代：清

君今胡为在幽谷，读书等身花满屋。天寒日暮溪壑深，骑马入城就我宿。人生三十真壮年，况君才藻尤翩翩。岁拾橡栗岂人意，时逢泉石多夤缘。群山压城云气湿，残镫对坐寒雨急。秋井青苔何处无，空山白璧谁人泣。我歌偪仄君莫悲，男儿飞伏会有时。不如且尽杯中醁，勿使鸡鸣庭树枝。
寺夜咏松风
作者：刘应陛
朝代：清

习静西岩寺，松风到枕幽。四山皆作雨，一夜忽成秋。梵响有时续，泉声何处流。分明庐岳奏，谡谡坐间收。
小寒食西村作却忆秀兄
作者：刘应陛
朝代：清

寒食孤村路，微风野岸花。行吟望春水，夜雨宿山家。云气浮高树，滩声落远沙。相思芳草外，回首即天涯。
山中久雨邻人招饮比夜复还所居
作者：刘应陛
朝代：清

东山五日行复宿，溪上秋风破茅屋。野人更邀西涧行，骑马沿缘穿水竹。平田粳稻临柴门，秋蛩向夕鸣篱根。残镫酌罢卧山牖，一夜风雨孤村昏。空林飒飒高雾湿，四山无人溪水急。邻家酒熟呼我尝，冒险冲泥下广隰。秋天漠漠雨如织，归向前村正昏黑。床沾屋漏不得眠，穷谷深山感何极。男儿悠悠江海人，胡为久卧山中身。明朝雨晴驱马去，回首云磴空嶙峋。
次淮上寄乐寅
作者：刘应陛
朝代：清

朝发朗陵途，羁心杪秋积。北风吹五两，淮流澹将夕。明霞上远水，寒树带行客。故人望何处，西南几峰碧。
武陟道中
作者：刘应陛
朝代：清

驱车古原上，旅食就荒村。山势尊王屋，河流拓孟门。离心惊草碧，倦眼畏尘昏。寂寞韩陵石，何由共一言。
游滴水崖歌
作者：刘应陛
朝代：清

芙蓉九叠张翠屏，铁色四列浮空冥。双泉激射作云气，空濛忽散层崖青。须臾随风远漫灭，飞流皑皑千尺雪。五丁力镵丹幛开，双童旄倚青壁裂。訇然石扇凭蛟宫，洞中日日生雷风。我来仲春气始霁，数子藤竹来相同。红泉碧树两幽绝，千载令人怀谢公。
游西山却忆贤首书舍次乐寅韵
作者：刘应陛
朝代：清

五日遵折坂，目极苍云间。其阳类盘谷，其阴若商颜。蜿蜒各异状，登陟岨且艰。木末悬匹练，万仞流淙潺。游鱼澹相乐，注视神为闲。石濑成夕宿，铁幛行晨攀。飞梁峙双表，下若横重关。谁张屏九叠，烂如古锦斑。远梦镜湖月，媌娥陂上山。东风草微绿，谷口花成殷。须记嵩阳下，应待行云还。
由灵山赴丹谷
作者：刘应陛
朝代：清

幽壑忽复启，升云瞰群峰。悬磴萦细缕，喷泉曳危春。居人背三阪，涧道激流淙。青荔既覆屋，红槿亦列墉。洄沿乏虚泛，陵缅恣幽踪。岂伊慕樵隐，聊此游天慵。独往意忘归，日暮采紫茸。
登贤山绝顶
作者：刘应陛
朝代：清

悬崖秋至始跻攀，缥缈龙宫积翠间。孤幛白云随客到，六时清磬对僧闲。南朝故垒依寒草，落日荒城带楚山。惆怅花林独归去，洞门流水送潺湲。
纳凉忆李耘书
作者：刘应陛
朝代：清

晚凉乘水榭，疏雨过高城。松月夜初上，池花香暗生。楼台横汉影，砧杵起秋声。忽忆梁园客，凄凄此夕情。
许州访欧公西湖不得
作者：刘应陛
朝代：清

丛祠漠漠水烟空，好景当年付醉翁。莫向荒芜歌水调，更无人泊藕花风。
闻乐寅近同筠亭游响水寺
作者：刘应陛
朝代：清

众山肇桐柏，淮浉两经络。虽复深箐中，荡然出林壑。云麾旧时踪，陵谷久索寞。仲蔚蓬蒿人，红颜任栖托。花竹通阡术，紫荆罗鸟雀。侧闻西山游，藜杖远探索。角巾亦嘉侣，眷焉斸灵药。是时春雨余，石磴竞红萼。名蓝匝青翠，云水气参错。湍激自殊响，夼崩怒相搏。鞺鞳无停奏，洄漩倏连跃。始信山水音，清泠发天乐。遥瞻穷跻攀，长吟振层崿。萝带分婉娈，招携怅兹约。想当旧雨佳，枉尔碧云作。
首春南园作
作者：刘应陛
朝代：清

初景览澄霁，芳林霭余清。连峰抗高馆，曲流带层城。下帷志安逮，灌园力交营。绿水春始波，紫䖀路渐荣。潜虬奋阴壑，时禽变春声。怀新恐节逝，进德戒处盈。邱樊守虚寂，素履惭幽贞。兰皋信延伫，觞咏陶孤情。谢生感飞鸿，楚客吟芳蘅。物候足可娱，偃仰依紫荆。
首春南园作
作者：刘应陛
朝代：清
体裁：古风

初景览澄霁，芳林霭余清。连峰抗高馆，曲流带层城。下帷志安逮，灌园力交营。绿水春始波，紫虈路渐荣。潜虬奋阴壑，时禽变春声。怀新恐节逝，进德戒处盈。邱樊守虚寂，素履惭幽贞。兰皋信延伫，觞咏陶孤情。谢生感飞鸿，楚客吟芳蘅。物候足可娱，偃仰依紫荆。
首春贤首寺留别
作者：刘应陛
朝代：清

山寒澹成烟，溪午游气重。杳杳苍翠间，樵苏殊未逢。岩栖缅微尚，寄此泉石踪。我昔往从之，三载巢云松。忧乐趋岂殊，出处理亦同。谢彼招隐人，却爱青芙蓉。桂树山之幽，童童开春冬。苍然溪谷深，暝色来西峰。
宴黄鹄山麓·其一
作者：刘应霖
朝代：清
体裁：五言律诗

黄鹄矶头客，翩然骑鹤来。江城五月暮，共听笛中梅。屐想南楼莅，樽从北海开。武昌秋月满，长忆谪仙才。
宴黄鹄山麓·其三
作者：刘应霖
朝代：清
体裁：五言律诗

我家襄水曲，君住沔江边。拙宦徇微禄，归耕忆薄田。閒耽山水趣，愿结笠蓑缘。何日辞官版？追思一惘然。
宴黄鹄山麓·其二
作者：刘应霖
朝代：清
体裁：五言律诗

百战文坛杰，如今六十强。诸公皆衮衮，此老故堂堂。名在儒林传，经传弟子行。奉觞还一笑，故态未嫌狂。
宴黄鹄山麓·其四
作者：刘应霖
朝代：清
体裁：五言律诗

云梦浩秋烟，清贫守一毡。浮踪千里合，流水廿年前。饮酒惭陶令，称诗对郑虔。知音今幸遇，羞涩伯牙弦。
挽张之洞联
作者：刘庚莲
朝代：清
体裁：联

入政事堂，与袁项城不愧两贤，斯世尚多艰，一去一亡天下痛；结耆英社，偕孙寿州可称二老，彼苍忽垂象，惟南惟北大星沉。
挽张之洞联
作者：刘庚莲
朝代：清
体裁：联

公与先君交四十年，春秋责备独严，潞国能容唐介疏；帝得圣相督七行省，江汉去思弥永，襄阳争树岘山碑。
挽郭嵩焘联
作者：刘康和
朝代：清
体裁：联

出师出使备忧劳，直追着萧相漕调，郑公辨议；名士名臣兼盛美，忍置得泾阳伟烈，有道高风。
东山谒先庄介公祠有感二首·其一
作者：刘廷僖
朝代：清
体裁：五言律诗

万峰回合处，峡水自西行。历历湖光远，潇潇树影横。云开孤寺出，月落半山明。烟火秋城里，无端百感生。
东山谒先庄介公祠有感二首·其二
作者：刘廷僖
朝代：清
体裁：五言律诗

孤性与云同，山山迷望中。绿萝缘石磴，白日畏秋风。遗世停闲鹤，恩荣想旧松。携壶自斟酌，一指大江东。
丁丑人日张幼樵侍讲健盦太史朱砚生侍御汪柳门司业顾皞民水部许鹤巢曹紫荃两舍人集于归砚山房即席次柳门韵
作者：刘廷枚
朝代：清

盍簪几辈喜相随，椒酒春开酌玉卮。交淡祇应来旧雨，官闲不禁赋新诗。东坡合共神仙望，南阁咸深景仰思。除却二三同志外，草堂韵事有谁知。
张保受降口号
作者：刘廷楠
朝代：清

鼙鼓声中泛上游，海门何处觅封侯。城头指点洪涛里，刘令生还一叶舟。
李东田明经用东坡石鼓韵留别次韵奉和
作者：刘廷楠
朝代：清
体裁：古风

我生之时在己丑，弹指流光变童叟。廿年岭海蚁磨旋，又到梅州牛马走。旧业全抛嗤负腹，新政试行慎防口。此邦文物盛渊源，多士云龙争先后。伊昔缔交识一二，于今望气得八九。驱车不须避阳鱎，闭门无从见泄柳。比年校士属有司，仔细量才数升斗。鲜新差拟管生花，诘屈或若柏生肘。模糊老眼溷场师，得毋兰艾埋蒿莠。五羊名士今谪仙，三载盟心吾畏友。别裁伪体黜轧茁，讹字方言辨乳■。譬彼象罔索元珠，了如伏生识蝌蚪。青云意气爱少年，白首心情怜宿耇。我昔怀铅佐玉尺，候虫时乌纷唧嗾。漫屈诤人伸僬侥，敢重商提轻梁卣。所惧相皮反遗骨，五色全迷目同瞍。二十八宿动星文，指点翼岣与离嵝。陋儒一得窃自喜，与君论文觉颜厚。清言明理瓶泻水，宗派支流析某某。多钱不敢傲贫儿，良贾深藏如乌有。却惭俗吏逐风尘，委置诗书习鞭杻。饷我新诗抵百朋，应付琅嬛锁双狗。惜哉梳妆不入时，待字频年犹未偶。翻许刘安有仙骨，解得徐铉为龙首。瑰然大璞不彫琢，留待良匠施攻掊。老手斫轮自有真，雕虫小技何足取。传观见说愈头风，长吟顿使涤心垢。云路从此看腾达，风檐莫更叹株守。总然良马感孙阳，不遇先睹或同朽。一编愿付青梅巢，梨枣长媲乔松寿。
李东田明经用东坡石鼓韵留别次韵奉和
作者：刘廷楠
朝代：清

我生之时在己丑，弹指流光变童叟。廿年岭海蚁磨旋，又到梅州牛马走。旧业全抛嗤负腹，新政试行慎防口。此邦文物盛渊源，多士云龙争先后。伊昔缔交识一二，于今望气得八九。驱车不须避阳鱎，闭门无从见泄柳。比年校士属有司，仔细量才数升斗。鲜新差拟管生花，诘屈或若柏生肘。模糊老眼溷场师，得毋兰艾埋蒿莠。五羊名士今谪仙，三载盟心吾畏友。别裁伪体黜轧茁，讹字方言辨乳𱥗。譬彼象罔索元珠，了如伏生识蝌蚪。青云意气爱少年，白首心情怜宿耇。我昔怀铅佐玉尺，候虫时乌纷唧嗾。漫屈诤人伸僬侥，敢重商提轻梁卣。所惧相皮反遗骨，五色全迷目同瞍。二十八宿动星文，指点翼岣与离嵝。陋儒一得窃自喜，与君论文觉颜厚。清言明理瓶泻水，宗派支流析某某。多钱不敢傲贫儿，良贾深藏如乌有。却惭俗吏逐风尘，委置诗书习鞭杻。饷我新诗抵百朋，应付琅嬛锁双狗。惜哉梳妆不入时，待字频年犹未偶。翻许刘安有仙骨，解得徐铉为龙首。瑰然大璞不彫琢，留待良匠施攻掊。老手斫轮自有真，雕虫小技何足取。传观见说愈头风，长吟顿使涤心垢。云路从此看腾达，风檐莫更叹株守。总然良马感孙阳，不遇先睹或同朽。一编愿付青梅巢，梨枣长媲乔松寿。
题仲柘庵海天一览图
作者：刘廷楠
朝代：清

南溟上接银汉遥，谁实主之赤与寥。乾轮坤轴双丸跳，阳冰阴火冶不销。浑沌之初如浮泡，狂澜不肯循汐潮。飓母吹浪鼋鼍号，山泽错逆无支条。王公设险磐石牢，东崎大虎西崖蕉。三门一束如堂坳，零丁鸡足吾坰郊。利涉索度达沃焦，梯航万国百宝饶。商贾重利狎风飙，帆樯出没无昏朝。守兹土者若斗筲，蜑人龙户俱雄枭。海防海战纷哓哓，谈兵纸上嗤虚枵。柘庵吏事迈常僚，亭鼓无警民不佻。还虑萑苻伺劫剽，欲穷澳屿擒酋豪。山垄碨磊紫澜高，望涛远决色无挠。惊帆如叶舟如瓢，长年如豆橹如毛。海童马衔不敢邀，恍驱雷霆鞭巨鳌。天水混茫一色包，云谲波诡万象昭。或若神山隐岧峣，或若岛夷分土茅。或若冯夷击灵鼗，或若阳侯驭云䮽。或若群妖视眇䁘，或若鬼国状僬侥。或若蜃窟吐虹桥，或若鲛室挂冰绡。灵变惚恍难具描，风激浪骇促归桡。逻卒沙丁远然膏，鱼姑蚬姝夜吹箫。测海今知众言淆，世所未名目已遭。忆昔氛祲尚未消，水犀三千久垂橐。天吴不戢鲸鲵骄，幻化介鬼长鳞妖。红旗黑帜连千艘，安得周郎赤壁烧。帝咨元老建节旄，楼船五月下南交。封狼生貙雉卵蛟，岠虚负蟨猿援猱。右臂宜断左宜招，近者用抚远用剿。顾我素未谙钤韬，徒以命薄轻洪涛。慷慨请行浮一舠，冲其壁垒捣其巢。渠魁面缚不血刀，群丑解甲齐山腰。受降台筑拜嫖姚，不数伏波铜柱标。书生蹈险幸偶徼，虎穴得子敢告劳。披君此图白首搔，双眸犹眩心旌摇。方今环海涤腥臊，彯沙礐石无逋逃。余殄犹恐孕䗤{虫条}，安不忘危是吾曹。与君谊结古同袍，老矣壮志未全抛。共抒心力答熙朝，非徒奇绝诧游遨。
题仲柘庵海天一览图
作者：刘廷楠
朝代：清
体裁：古风

南溟上接银汉遥，谁实主之赤与寥。乾轮坤轴双丸跳，阳冰阴火冶不销。浑沌之初如浮泡，狂澜不肯循汐潮。飓母吹浪鼋鼍号，山泽错逆无支条。王公设险磐石牢，东崎大虎西崖蕉。三门一束如堂坳，零丁鸡足吾坰郊。利涉索度达沃焦，梯航万国百宝饶。商贾重利狎风飙，帆樯出没无昏朝。守兹土者若斗筲，蜑人龙户俱雄枭。海防海战纷哓哓，谈兵纸上嗤虚枵。柘庵吏事迈常僚，亭鼓无警民不佻。还虑萑苻伺劫剽，欲穷澳屿擒酋豪。山垄碨磊紫澜高，望涛远决色无挠。惊帆如叶舟如瓢，长年如豆橹如毛。海童马衔不敢邀，恍驱雷霆鞭巨鳌。天水混茫一色包，云谲波诡万象昭。或若神山隐岧峣，或若岛夷分土茅。或若冯夷击灵鼗，或若阳侯驭云镳。或若群妖视眇䁘，或若鬼国状僬侥。或若蜃窟吐虹桥，或若鲛室挂冰绡。灵变惚恍难具描，风激浪骇促归桡。逻卒沙丁远然膏，鱼姑蚬姝夜吹箫。测海今知众言淆，世所未名目已遭。忆昔氛祲尚未消，水犀三千久垂橐。天吴不戢鲸鲵骄，幻化介鬼长鳞妖。红旗黑帜连千艘，安得周郎赤壁烧。帝咨元老建节旄，楼船五月下南交。封狼生貙雉卵蛟，岠虚负蟨猿援猱。右臂宜断左宜招，近者用抚远用剿。顾我素未谙钤韬，徒以命薄轻洪涛。慷慨请行浮一舠，冲其壁垒捣其巢。渠魁面缚不血刀，群丑解甲齐山腰。受降台筑拜嫖姚，不数伏波铜柱标。书生蹈险幸偶徼，虎穴得子敢告劳。披君此图白首搔，双眸犹眩心旌摇。方今环海涤腥臊，彯沙礐石无逋逃。余殄犹恐孕䗤■，安不忘危是吾曹。与君谊结古同袍，老矣壮志未全抛。共抒心力答熙朝，非徒奇绝诧游遨。
九日登松台山即事
作者：刘廷玑
朝代：清

斗样城悬大海涯，凭栏双眼接烟霞。人家已绿千头橘，僧院才黄数点花。水阔无声潮北上，峰回有影日西斜。旌旗猎猎防秋早，风起楼船鼓一挝。
会稽道上
作者：刘廷玑
朝代：清

高城烟锁万峰低，远接江东近海西。禹穴衣冠秋草白，宋陵风雨夜乌啼。依然民俗存于越，无数山村属会稽。来不加多去不少，九州到处客羁栖。
夏日漫成
作者：刘廷玑
朝代：清

不似在官衙，萧然野老家。闭门三径竹，隐几一瓶花。有月池先觉，非风柳已斜。图书千万卷，原是旧生涯。那能无事事，事毕却心间。欲试新沈水，常烧小博山。帘垂窗四面，榻下屋三间。差胜炎炎里，车尘日往还。
夏日漫成·其一
作者：刘廷玑
朝代：清

不似在官衙，萧然野老家。闭门三径竹，隐几一瓶花。有月池先觉，非风柳已斜。图书千万卷，原是旧生涯。
夏日漫成·其二
作者：刘廷玑
朝代：清

那能无事事，事毕却心间。欲试新沈水，常烧小博山。帘垂窗四面，榻下屋三间。差胜炎炎里，车尘日往还。
奉化道中柬施明府
作者：刘廷玑
朝代：清

百里孤城晚，秋风上野航。溪声争乱石，山色变残阳。宿鸟全依树，农夫半在场。使君清且简，茅屋庆仓箱。
小园梨花最盛，纷纭如雪，其下西府海棠一株，红艳绝伦，因忆老人纳妾一绝
作者：刘廷玑
朝代：清
体裁：七言绝句

二八佳人七九郎，萧萧白发伴红妆。扶鸠笑入鸳帏里，一树梨花压海棠。
感怀
作者：刘廷玑
朝代：清

凉飙击疏牖，冻雨落空阶。悲秋秋已尽，所感在冬怀。人生无建立，草木同尘埋。进几无所成，曷若勇退佳。临期重踌躇，未能便乞骸。保身就散秩，亦可免挤排。抚景发长喟，本性不欲乖。点检旧竹杖，整理新芒鞋。愿言结一庐，白头傍清淮。
折杨柳歌辞
作者：刘廷玑
朝代：清

含泪送君行，送君到南浦。杨柳最无情，不知离别苦。折取烟中枝，千丝与万丝。人从此时去，却向何时归。有言未尽中心曲，长条难系斑骓足。望中不见远行人，河桥摇曳伤心绿。
折杨柳歌辞·其一
作者：刘廷玑
朝代：清

含泪送君行，送君到南浦。杨柳最无情，不知离别苦。
折杨柳歌辞·其三
作者：刘廷玑
朝代：清

有言未尽中心曲，长条难系斑骓足。望中不见远行人，河桥摇曳伤心绿。
折杨柳歌辞·其二
作者：刘廷玑
朝代：清

折取烟中枝，千丝与万丝。人从此时去，却向何时归。
晚投村庄
作者：刘廷玑
朝代：清

白草荒烟淡，苍山古道斜。雁将天作路，雀以树为家。日暮樵歌返，秋成社鼓挝。村民性淳朴，留客话桑麻。
水村即景
作者：刘廷玑
朝代：清

睡去斜阳在露台，醒时明月满湖隈。清光忽向云中没，凉气初从水上来。小艇飞声知笛近，间鸥结伴傍芦回。夜深渔火临流乱，箬笠风前酒一杯。
班竹岭早发
作者：刘廷玑
朝代：清

鸡鸣催客起，带梦走江乡。竹似嫌人俗，山应笑我忙。两溪分燕尾，一径转羊肠。不是勤民事，何缘破晓霜？
秋郊有感
作者：刘廷玑
朝代：清

数载重经此地过，荒林不复听樵歌。满山落日行人少，一路新坟战骨多。彫敝那堪频水旱，转输况未息兵戈。书生空洒西风泪，静掩柴门可奈何。
署楼寓目
作者：刘廷玑
朝代：清

长林修竹晚萧萧，徙倚栏杆纵目遥。落日远衔双塔顶，白云横截半山腰。人盘叠嶂开樵径，江锁浮船作渡桥。秋色连天看不尽，间来收拾付诗瓢。
西山即景
作者：刘廷玑
朝代：清

历尽平原到石门，盘旋万叠一峰尊。日临大漠烟光淡，雪压浑河水气昏。野寺无名惟见佛，空山有路渐知村。老人为说前朝事，翁仲欹斜旧墓存。
过显佑祠口占
作者：刘廷玑
朝代：清

柳曳长堤水漱沙，寻春春入梵王家。清江三日重来晚，落尽樱桃两树花。
题韩王故里
作者：刘廷玑
朝代：清

钓鱼城下饿王孙，一旦登坛九命尊。进饭不忘犹报德，解衣常念肯孤恩？仰天若挈陈豨臂，相背应听蒯彻言。隆准也同乌喙忌，功臣千古共衔冤。
展拜恩师遗像敬题
作者：刘廷珊
朝代：清

忆昔粤东宦游期，天涯海角系神思。而今宛尔音容在，犹是当年问字时。小子仰承青目多，幸叨一第意蹉跎。凄然披卷瞻遗像，奈负我师期望何。惟信善人后必昌，行看庭桂绍书香。但能效得他山助，深愿琢磨共显扬。
展拜恩师遗像敬题·其一
作者：刘廷珊
朝代：清

忆昔粤东宦游期，天涯海角系神思。而今宛尔音容在，犹是当年问字时。
展拜恩师遗像敬题·其三
作者：刘廷珊
朝代：清

惟信善人后必昌，行看庭桂绍书香。但能效得他山助，深愿琢磨共显扬。
展拜恩师遗像敬题·其二
作者：刘廷珊
朝代：清

小子仰承青目多，幸叨一第意蹉跎。凄然披卷瞻遗像，奈负我师期望何。
题黄鹤楼
作者：刘廷禧
朝代：清
体裁：联

曾是当年觞月地；而今又作上台人。
晓谒昭明祠
作者：刘廷鉴
朝代：清
体裁：五言绝句

蔓草积闲阶，孤僧睡正熟。山空树不鸣，安得丝与竹。
秋日有怀何小山
作者：刘廷镛
朝代：清

黄叶下城早，凉风动北楼。一镫昏照雨，双杵夜鸣秋。芳草人何处，浮云客自愁。王孙何为者，桂树久淹留。
清平乐·早春
作者：刘建
朝代：清

春光太早。乳燕雕梁绕。枝上莺声又巧，柳学纤腰如袅。兰闺晓梦才醒。苍苔砌外闲行。春到园林如画，梅花香染江城。
点绛唇
作者：刘建
朝代：清

独坐孤灯，夜来愁听更声恶。魂销魄落。半是情牵着。泪湿青衫，自叹鸳鸯错。相思托。书成盈幄。字不堪重约。
画堂春
作者：刘建
朝代：清

春风淡荡柳丝柔。无端情思悠悠。终朝独自倚高楼。懒下帘钩。怕睹花间蛱蝶，惊看水上雎鸠。莺俦燕侣各风流。那管人愁。
偶成
作者：刘开
朝代：清

日饮长江水，谁知江上心。烟波渺无极，只为别离深。
即事
作者：刘开
朝代：清

落叶萧萧下古丘，人家遥隔楚江流。云无定影朝穿牖，树有残声夜语秋。半载心情愁北渚，一城风雨对西楼。蓬莱仙阙分明是，辛苦刘伶作醉侯。
寄家书偶怀
作者：刘开
朝代：清

回首征车出故林，浮云满地起层阴。临行已觉无他语，别去偏多不尽心。人事半从春后改，江波流过汉阳深。东归久报芳洲隔，更听孤鸿月下音。
寄怀石甫
作者：刘开
朝代：清

怪雨盲风苦梦思，故人作吏久天涯。全家渡海非吾意，万里腾声动主知。烟树瘴消春晓日，鱼龙气静夜谈时。可能豪荡还如昔，银烛高筵坐咏诗。
春晓词
作者：刘开
朝代：清

东方冥冥烟初生，晨光半敛含空明。流莺百舌不住语，似欲带晓呼春晴。幽人独向空山宿，风起微寒入岩壁。一枕西窗梦未残，门外落红深几尺。
月夜过太白楼
作者：刘开
朝代：清

天上余孤月，人间独此楼。惟公堪一醉，与我共千秋。碧树迷仙迹，青山忆旧游。登临无限意，云水自悠悠。
月夜重登黄鹤楼
作者：刘开
朝代：清
体裁：五言律诗

黄鹤飞难觅，碧天悬旧名。楼空留有迹，我见不胜情。此笛已千古，何人闻一声？祇应江上月，重照客心明。
江东年少行
作者：刘开
朝代：清

江东年少愁风雨，独立空亭望空渚。行行江上止复去，烟水接天天不语。自云作客沦风尘，可怜未识江南春。前逐飞鸢后乌鹊，山木争号疑怒人。天涯池馆多旧识，哀管繁弦泪如积。日暮高吟动鬼神，曲终月落无人惜。当时一顾劳孙阳，挺立奇骨腾龙骧。精灵已与物摩荡，意气不为人飞扬。十一年来霄路阻，慈孤爱割去乡土。骨肉支离惊梦魂，云物高寒森极浦。临歧未敢久延伫，似有旁人穷尔汝。愁深难作欢笑言，长恐相逢问寒暑。闻君此语重太息，江水悠悠竟何极。思归未归君莫悲，我已早岁离庭帏。
琵琶亭
作者：刘开
朝代：清

白傅风流迹尚存，萧条亭外又黄昏。人间多少英雄眼，不把青衫拭泪痕。
赠别金三资舫
作者：刘开
朝代：清

相知乐今夕，华月共芳筵。宁知君见爱，乃在三载前。鸾鹤本同心，不计时后先。感君期我厚，起坐为流连。旨酒有余欢，何必罗清鲜。天寒气萧瑟，倏忽驹影迁。流云未得归，竟与回风旋。此行君莫惜，江水深无极。
闺情
作者：刘开
朝代：清

高树夜凉起，小楼秋思长。含情问鹦鹉，伏枕梦鸳鸯。露滴自成响，衾寒犹有芳。妾身似秋草，摇落不胜霜。
题周南卿品茶图
作者：刘开
朝代：清

午窗睡起间花落，酒香不解秋怀渴。茶铛风细炉烟清，半瓯绿浅浓如酪。东坡酷爱密云龙，君之嗜好毋乃同。《茶经》熟读意未足，制器精巧非人工。饮虽小道总师古，我宗杜康君陆羽。座上休夸醒酒功，酌久才知味甘苦。品茶品水须两全，水清宜用活火煎。问君日试西湖水，何似金山第一泉。
题楼
作者：刘开
朝代：清
体裁：古风

长江日夜争东流，势合汉水吞中州。苍茫一片烟波色，齐赴云中黄鹤楼。楼中仙去已千秋，白云终古为谁留？地临南楚当空起，人立西风最上头。涛声忽涌蛟龙怒，寒烟隔断汉阳渡。欲题数字付南天，只恐地下崔郎妒。崔郎纵妒何为哉？精灵久已归山隈。江天留此旧名胜，待人再展淩云才。左列麒麟之玉笔，右陈鹦鹉之酒杯。衔杯举笔对明月，天风忽落座中来。借问鹤飞几时回，遨游玉宇又金台。何不载将仙子返，相与逐日鞭风雷。坐使楼中颜色开，兴酣万斛泉尽泻。上抗风骚下宋贾，壁上诗句胡为者。才名自昔推青莲，甘让他人诗占先。世人才气非谪仙，乃欲琢句追前贤。追前落后终何益？虚埽鸾笺劈素帛。愿公手挹江汉波，一洗古今之陈迹。芳洲飘缈水澄清，侧身天末怀祢衡。高才摧折秋风里，芳草萋萋无限情。武昌城外春烟绿，楼上笛寒空断续。不须更听落梅花，一夜春心满江曲。
雨后步月中川桥上
作者：刘开颜
朝代：清
体裁：五言律诗

雨过风仍细，桥边夜气虚。松干初睡鸟，萍断不藏鱼。川色含烟绿，天容带月舒。为听尘市里，尚自响征车。
挽张百熙联
作者：刘式训
朝代：清
体裁：联

大局赖仔肩，数四海内人才，端推太岳声名，曲江风度；瓣香来敬祝，愿普天下学士，同抱黄金铸范，白玉龛苏。
挽曾国荃联
作者：刘式通
朝代：清
体裁：联

天语极温褒，更江南再造生灵，坠泪凄然思旧德；文章有夙契，料地下重逢大父，纵谈应不减当年。
赠姚复庄燮
作者：刘彦冲
朝代：清
体裁：古风

洪垆降飞冶，至柔出真坚。澄怀百代心，大匠非私偏。凛哉视领要，寓言惊天全。神鹰下梦泽，巨鱼伏潜渊。一朝盼九万，势欲思腾鶱。予方御元礼，望之若升仙。慨然聆颂音，颇似黄虞前。翱翔持内朗，冥心割尘缘。何惭竹林下，金石多殊宣。今君将高驾，正复值英年。怀奇恨莫从，折麻私自怜。白露洗天末，清风扫长川。岂徒紫霞想，抱朴烦精专。苍苍三珠树，振羽息层颠。君其窥秘书，来会示丹诠。
晚坐
作者：刘彬华
朝代：清

槛外花无语，云边鸟自归。月痕依树淡，山影到窗微。酒得醒时趣，诗寻静者机。高轩漫过访，容易扣柴扉。
过飞来峡
作者：刘彬华
朝代：清

二禺七十有二峰，峰峰乱削青芙蓉。飞崖壁立互撑拄，屹若双阙排珠宫。浈江北来势一束，水随山罅弯环通。伟哉造物信瑰异，日南妙境开鸿濛。我从珠海浮征篷，入峡喜见波浺瀜。天光云影荡朝旭，一涤廿载尘壒胸。须臾森悚竖毛发，众山䆗窱号谷风。深林障日蹲虎豹，怒湍激石掀鱼龙。江神怪我行匆匆，指点兰若寻仙踪。当年飞来岂偶尔，定有风雨云雷从。如何神工失守护，顿令一角遗云封。由来海峤事多幻，浮山逃石毋乃同。香台缥缈烟峦中，联娟修黛环帘栊。轩辕帝子渺然去，不闻坑竹空闻钟。幽栖吾欲架深广，却愧踪迹犹萍蓬。诗成一笑且携棹，名山挂席焉能穷。
泊舟大伊山
作者：刘德仪
朝代：清
体裁：五言律诗

满载秋光好，停桡峻岭旁。寒蝉声断续，古刹色凄凉。野岸明红蓼，人家隐绿杨。隔林闻短笛，山径下牛羊。
海州房山道中
作者：刘德仪
朝代：清
体裁：五言律诗

长途愁酷暑，何处觅清凉。树密藏山寺，云深护石房。呼童空谷应，濯手野泉香。不觉停车晚，钟声已夕阳。
送姚秋圃姊丈北还
作者：刘德仪
朝代：清
体裁：五言律诗

故人今又去，怅望板桥西。岸树遮帆没，寒云隔浦低。罕聆言似药，谁共醉如泥。仍作他乡别，何年罢鼓鼙。
题槎河山庄亭壁
作者：刘必显
朝代：清

十年尘梦冷渔矶，又向滩头理钓丝。久客乍归鸥作伴，短墙半缺水为篱。月明松影窥窗际，夜静溪声到枕时。独坐悠然成大觉，挑镫拂壁一题诗。
泾村渔火
作者：刘志扬
朝代：清
体裁：七言绝句

得鱼沽酒兴偏豪，野水苍烟照鬓毛。梦里风吹蓬桨去，芦花江上月轮高。
挽何履亨妾联
作者：刘忱
朝代：清
体裁：联

好月不长圆，东阁梅花寒水部；罡风何太急，后堂丝竹感彭宣。
社学联
作者：刘忱
朝代：清
体裁：联

朋辈于此饮文学；林壑之美钟东南。
贺王景贤七十寿联
作者：刘忱
朝代：清
体裁：联

立身如古大儒，本道德而得寿考；生子为名进士，能文章是有渊源。
崇庆牧常公殉节诗
作者：刘念拔
朝代：清

生前词赋杜为家，死后芳词傍浣花。当局独翻前后塞，不教儿女笑三巴。昔岭当年战大儒，一身是胆万人呼。沙场取义何论命，誓要金川入版图。
崇庆牧常公殉节诗·其一
作者：刘念拔
朝代：清

生前词赋杜为家，死后芳词傍浣花。当局独翻前后塞，不教儿女笑三巴。
崇庆牧常公殉节诗·其二
作者：刘念拔
朝代：清

昔岭当年战大儒，一身是胆万人呼。沙场取义何论命，誓要金川入版图。
咏庭前洋茶
作者：刘念祖
朝代：清
体裁：七言绝句

清明游屐踏晴沙，细腻风光好岁华。何处暖云烘晓日，十分春上海红花。
挽郭嵩焘联
作者：刘怀德
朝代：清
体裁：联

文章经济各千秋，数勋绩昭垂，一一鸿篇具在，逮异日追摹手泽，罔或照耀丹青，何论西域图形，海外共哀殷都护；颐食优游方十载，叹老成凋谢，凄凄噩耗频传，望故园遥爇心香，弥切敬恭桑梓，无那东瀛羁旅，天涯同哭郭林宗。
阊门泛舟
作者：刘惠恒
朝代：清

偶然乘一叶，云水有深缘。山翠高低入，钟声早晚传。鸟喧疏柳岸，人卧半塘烟。为问千秋事，多称梅尉贤。
《思深堂书目》题词
作者：刘慎荣
朝代：清

侯封万卷只空谈，也是禅宗一佛龛。定静戒才征慧业，君山更愿细中参。
从军行二首
作者：刘慎荣
朝代：清

寒塞云为画，边庭雪作花。山川封草木，杨柳幂烟霞。台上鸣悲角，军中听夜笳。健儿三十万，一样泣思家。冰雪南庭早，风霜北地寒。宵深弓影动，曙后剑花看。举火连山灼，量沙带月餐。兵家贵神速，将士正桓桓。
从军行二首·其一
作者：刘慎荣
朝代：清

寒塞云为画，边庭雪作花。山川封草木，杨柳幂烟霞。台上鸣悲角，军中听夜笳。健儿三十万，一样泣思家。
从军行二首·其二
作者：刘慎荣
朝代：清

冰雪南庭早，风霜北地寒。宵深弓影动，曙后剑花看。举火连山灼，量沙带月餐。兵家贵神速，将士正桓桓。
冬景即事
作者：刘慎荣
朝代：清

松老风偏静，川寒水不波。世情贫里淡，书味病中多。到处飞雕鹗，何人置网罗。淮西已作雅，待为晋公歌。
咏史四章
作者：刘慎荣
朝代：清

高帝帝王冠，羽亦冠群雄。挂角读傅者，才略何庸庸？昔时刀笔吏，今日真宰相。宰相真本领，只看来谒上。才奋博浪椎，旋纳先生履。即此未显时，其人可知矣。贱时一市笑，贵时一军惊。石勒忘自许，安能比韩彭。
咏史四章·其一
作者：刘慎荣
朝代：清

高帝帝王冠，羽亦冠群雄。挂角读傅者，才略何庸庸？
咏史四章·其三
作者：刘慎荣
朝代：清

才奋博浪椎，旋纳先生履。即此未显时，其人可知矣。
咏史四章·其二
作者：刘慎荣
朝代：清

昔时刀笔吏，今日真宰相。宰相真本领，只看来谒上。
咏史四章·其四
作者：刘慎荣
朝代：清

贱时一市笑，贵时一军惊。石勒忘自许，安能比韩彭。
喜曾孙春来问字
作者：刘慎荣
朝代：清

不知自年老，曾孙已六龄。有时来问字，每乐与谈经。未必聪明质，颇欣壮健形。儒风称累世，瑞气足盈庭。
拟古三章
作者：刘慎荣
朝代：清

芃芃黍苗，蕴崇孔劳。其考力穑，其子安食。芃芃黍稷，收之自郊。既廪既庾，其子轻抛。卓彼亢宗，泌擢繁伤。岂无微怨，厚德难忘。
拟古三章
作者：刘慎荣
朝代：清
体裁：四言诗

芃芃黍苗，蕴崇孔劳。其考力穑，其子安食。（一章）芃芃黍稷，收之自郊。既廪既庾，其子轻抛。（二章）卓彼亢宗，泌擢繁伤。岂无微怨，厚德难忘。（三章）
晨起看雪
作者：刘慎荣
朝代：清

数日气氤氲，寒风聚密云。初犹只片片，久乃益纷纷。树上迷鸦色，池边疑鹤群。不知今夜半，成否蔡州勋。
望春
作者：刘慎荣
朝代：清

物仰乾坤茁，情随节候新。旅人频问夜，飞鸟爱鸣春。树茂烟云合，花明雨露匀。太平应有象，岱岳望时巡。
朱静斋副使之任杭州赠言兼以贺其尊人
作者：刘慎荣
朝代：清

骐骥难教走故迟，烟楼冲破复奚疑。灵椿未老枝先茁，棠阴犹垂叶更滋。国计欲烦清白吏，臣心敢负圣明知。千秋事业无他异，只念前人茹药时。
次青县索吴征君题壁处
作者：刘慎荣
朝代：清

院翁有高弟，实惟君与洪。洪名尚逊君，君实诗坛雄。雄才遭落拓，旅次永安中。永安题旅舍，旅舍名应崇。何物贾竖人，非愚即曚聋。反讶涂抹污，用力苦磨砻。磨去旧痕迹，几与韩碑同。遂使邑人士，欲闻亦无从。无从非士陋，缘君遭际穷。穷则文亦晦，岂复论拙工。脱如青云上，应有碧纱笼。
海光寺读御碑恭纪
作者：刘慎荣
朝代：清

列圣巡游地，高宗阅武场。风元同率土，波更靖重洋。治迈唐虞远，忧随日月长。御碑亭崚树，洒泪读宸章。
深州怀古三首
作者：刘慎荣
朝代：清

私恩卵翼曷沾沾，无隐天威咫尺严。但恨救时非宰相，不同遗直和梅盐。留得青钱万古名，文章足已致光荣。先生何把金针度，好慰同乡爱慕情。故乡何处是飞凫，李氏犹传祖训无。五代阴霾曾莫染，皦然万古重吾徒。
深州怀古三首·其一
作者：刘慎荣
朝代：清

私恩卵翼曷沾沾，无隐天威咫尺严。但恨救时非宰相，不同遗直和梅盐。
深州怀古三首·其三
作者：刘慎荣
朝代：清

故乡何处是飞凫，李氏犹传祖训无。五代阴霾曾莫染，皦然万古重吾徒。
深州怀古三首·其二
作者：刘慎荣
朝代：清

留得青钱万古名，文章足已致光荣。先生何把金针度，好慰同乡爱慕情。
羲御
作者：刘慎荣
朝代：清

羲御轮回春复秋，惊心最是岁如流。人人欲作邯郸梦，难得仙人借枕头。
行路难
作者：刘慎荣
朝代：清

行路难今难又殊，难哉举一可知隅。孤身未必担囊得，空手犹将结伴须。吕母旧交攻郡邑，李波小妹遍江湖。何年更见风尘静，也策高车周道驱。
观第四孙毓绩入学
作者：刘慎荣
朝代：清

毓绩才非旷，居然异牧童。精神颇内蕴，识解足旁通。废学犹怜小，明求惜未融。不知何岁月，名籍泮林中。
读《冯唐传》
作者：刘慎荣
朝代：清

人识颇牧贤，未知云中守。冯公一荐剡，颇牧当前有。不借异代才，斯言果然否。
读《孙子》
作者：刘慎荣
朝代：清

我少亦倜傥，颇慕孙与吴。年来营科举，俯首归于儒。儒兵今异术，古人未分途。途分兵始戾，途分儒亦虚。为语兵儒家，慎勿各异趋。
读《本草》
作者：刘慎荣
朝代：清

时珍真不愧名医，医国能推即在斯。赋美凌云扬得意，人传冠玉魏无知。柴胡桔梗何求也，玉札丹砂并蓄之。只恐药良多瞑眩，沉疴欲起莫猜疑。
读史
作者：刘慎荣
朝代：清

天下茫茫无清风，及及皇皇兴兵戎。秦师东出山东尽，蒙恬北征漠北空。虽知扫尽熊与虎，尚有所忽虿及蜂。楚人一炬阿房烬，徒令后人笑祖龙。
读赵忠毅公制艺文漫成一律
作者：刘慎荣
朝代：清

高下财由定，贤愚以位成。不标君子格，更没小人名。议论惟知逊，嫌疑幸弗生。东林何所为，界限若分明。
赠隐者
作者：刘慎荣
朝代：清

一别曾经十数年，相逢醉态尚依然。谈心频把眉翻上，论世还抛杖在前。不料诗能每入细，最欣草亦可如烟。蒹葭秋水何人赋，恐到回中又陟巅。
辟何休《公羊传》注
作者：刘慎荣
朝代：清

河洛崎崛玉步留，黜周王曾有何休。司空相已炎精夺，掾属覃思十数秋。
辟胡传
作者：刘慎荣
朝代：清

左氏文章日月光，经天纬地只尊王。以天自处何人论，萤火几能蔽太阳。
过冯保故居
作者：刘慎荣
朝代：清

历朝患宦竖，不患大权偷。但患恃威福，忌贤向戈矛。惟有冯太监，不与众椓侔。江陵结兰臭，国是相绸缪。
述怀
作者：刘慎荣
朝代：清

年老自志卑，万事皆云足。惟念群儿辈，父书不能读。
送马别
作者：刘慎荣
朝代：清

冀北之野生骏足，天性奇异风骨殊。千里飙然一朝至，不俟着鞭呼的卢。自惟空有王济癖，殊愧造父能为驭。骐骥何容老枥下，不惜徒行使汝去。还宜努力笑天赋，莫为人家栈豆误。庶乎得试风飘才，万古歌扬称独步。
遣兴
作者：刘慎荣
朝代：清

万感方难去，临时忽又秋。山河充浩气，天地寄孤舟。击楫情弥烈，倾杯思更愁。如何古乐府，惟彼杜康求。
铭剑
作者：刘慎荣
朝代：清

吴越传利剑，光芒久韬剑。佩此数十年，未得一试验。
铭戈
作者：刘慎荣
朝代：清

止戈文为武，此戈乃止戈。戈止铸农器，敬听击壤歌。
题何屺瞻评《三国志》
作者：刘慎荣
朝代：清

帝蜀为公论，当时讵敢然。文终录杨戏，卷首冠刘焉。既已微情得，能将妙意宣。何须空啧啧，只说紫阳编。
题王介山《史记》读法
作者：刘慎荣
朝代：清

灭项须迟日，惟有质太公。此情谁识得，着论最明通。然欲强邻并，先将昧者攻。措施原有序，自可后重瞳。
挽曾国荃联
作者：刘慰昌等
朝代：清
体裁：联

三年霖雨，曾哭阿兄，当时节院蒙恩，苦战溯东南，天语易名颁勇介；六代江山，重推太傅，几日春风入座，扁舟济沧海，人间噩耗动台垣。
赠友竹山房诗草四绝·其一
作者：刘扬廷
朝代：清
体裁：七言绝句

曾读坡仙禁体诗，淡描未许著胭脂。羡君诗律存家法，白战何尝寸铁持。
挽张之洞联
作者：刘承绪
朝代：清
体裁：联

大节齐韩魏、奥略如陶桓，论保障奠定之功，方驾昔贤真不忝；孤忠继林胡，正学超纪阮，当沧海横流之会，远寻坠绪更何人。
襄游道中
作者：刘振智
朝代：清

望望荆门路，征车晚更艰。风高羊角墓，秋老虎牙关。清磬不知寺，夕阳无阴山。宜城多美酿，凭仗一开颜。
赠陆少府东隅
作者：刘振智
朝代：清

秋风谡谡楚江寒，路界通衢作尉难。四十年来双短鬓，三千里外一微官。饮中佳客邀篱菊，画里新诗托畹兰。回首高堂云水沓，好将清慎报平安。
寄友
作者：刘掞
朝代：清

我有潇湘竹，中含太古音。所思人不见，孤月影沈沈。何日临风奏，遥传此夜心。独宜桓叔夏，来听老龙吟。
待月山
作者：刘握
朝代：清
体裁：五言绝句

归鸟没遥岑，幽人常独往。路暝莫愁归，坐迟明月上。
山口
作者：刘携
朝代：清
体裁：五言律诗

晓岫收残雨，冲泥问酒家。古藤穿怪石，一径落闲花。山抱村烟转，溪寻野彴斜。南邻多旧伴，相就话桑麻。
早发西塘
作者：刘敏
朝代：清

空江无月北风凉，万里吹秋上野航。夜半橹声听不断，早潮随雨到西塘。
静岑梦到山与余同宿俄闻风雨得句云斜风细雨不须归醒而作诗见赠和答
作者：刘敏
朝代：清

岂更劳清念，悠然款我扉。迹疏翻得梦，吟健却投机。草榻留云宿，蓬窗听雨飞。无端双剑合，临觉转依依。
五人墓
作者：刘敦元
朝代：清

承明殿上歌声靡，东林社中悲声起。谣传委鬼唱茄花，儿孙鹰犬纷爪牙。毅气觥觥清君侧，铁骨嶙峋三代直。夜飞缇骑响寒风，咫尺吴云黯无色。闭户非无卿大夫，挺身奋激来屠沽。满腔热血泼江水，阴霾天翳闻喧呼。杜鹃啼处山竹裂，星光惨澹凄残月。市门一击博浪椎，草痕尽染苌弘血。吁嗟乎！九枝日出冰山消，生祠瓦砾埋蓬蒿。行人终古伤前朝，摩挲四字丰碑高。
同聂琅圃茂才登粤秀山山响楼步壁间宾谷方伯原韵
作者：刘敦元
朝代：清

南交镇层巘，杰阁倚云开。海日半山雨，松风一壑雷。新收平寇略，谁识济川才。横浦楼船下，荒林旧筑台。
咏宝刀同一飞作
作者：刘敦元
朝代：清

昆吾之锋经百鍊，手掣寒光飞急电。空庭大木风飕飕，萧然一夕天地秋，老魅惊走野狐愁。雄心上凌层霄紫，伈伈睍睍吾曹耻。世间不平事有几，且挂床头遇知己。
小孤山
作者：刘敦元
朝代：清

仙子凌波去，天风生暮寒。片云留太古，孤月在层峦。幡影石坛静，涛声大泽宽。不知前路近，五老隔江看。
广陵述怀柬侯青甫孝廉
作者：刘敦元
朝代：清

落拓浮生感倦游，当年明月忆扬州。三春花鸟南朝梦，一夜风帆北固楼。宝镜飞尘窥鬓影，画桥擪管搅乡愁。兰成不合江关老，词赋何人与唱酬。
次姚春木安昌寄兴诗韵
作者：刘敦元
朝代：清

燕鸿来往总成宾，愧我生涯倍怆神。卖赋鸡林留旧价，论心骥枥感伊人。归从梦短如中酒，情比官贫未乞身。同是江南倦游客，回帆恐被白鸥嗔。
永昼
作者：刘敦元
朝代：清

肯将永昼等闲过，潇洒山房此啸歌。竹露分凉通短槛，槐云蘸绿上轻罗。孤怀落落冰心映，尘世劳劳热客多。剩羡陂塘双白鹭，也知缓步向风荷。
清明
作者：刘敦元
朝代：清

几年寒食在天涯，又向梁园滞岁华。去日壶觞来日梦，二分尘土一分花。中年多感心犹热，生计能谋愿已奢。我有墓田归未得，春风吹泪迸窗纱。
滕王阁对雨
作者：刘敦元
朝代：清

又从南郡计邮程，高阁依然接太清。帆影穿云迷皖口，江声挟雨下湓城。粗才未信因风助，壮志惟应破浪行。回首遥天烟树晚，断霞一抹喜新晴。
登粤秀山
作者：刘敦元
朝代：清

楚人一炬秦灰冷，汉室金汤迁洛鼎。九枝赤日丽中天，人间爝火齐销泯。何物小尉龙川陀，称王已足帝为何。黄屋左纛不数世，楼船横浦来伏波。鋹祖孙亦狡悍，手取潮韶桂容管。刺史谁呼属洛州，风流天子春光满。珍珠沟水火山香，璇房银殿相煇煌。那知身作降王长，茂陵玉碗难终藏。粤中自昔成战垒，负贩侯王今已矣。朝汉高台落日寒，呼銮古道悲风起。我登粤秀俯众山，海天如镜无波澜。圣人当阳百灵顺，中原瑞气涵诸蛮。分茅铜柱不可攀，长与罗浮四百三十二峰同孱颜。
虔州道中
作者：刘敦元
朝代：清

野筱丛生水拍堤，辘轳声里竹鸡啼。两三略彴斜阳晚，二月春风花满溪。沈霾几日放春晴，十里芳塍两岸平。黄到菜花青入麦，咏鸿亭下过清明。
虔州道中·其一
作者：刘敦元
朝代：清

野筱丛生水拍堤，辘轳声里竹鸡啼。两三略彴斜阳晚，二月春风花满溪。
虔州道中·其二
作者：刘敦元
朝代：清

沈霾几日放春晴，十里芳塍两岸平。黄到菜花青入麦，咏鸿亭下过清明。
赠符际堂
作者：刘敦元
朝代：清

豪狂走马入京洛，怀中名纸空台阁。四海人谁知骏良，冀群长啸天风落。潦倒浮生四十年，乘槎远破珠江烟。冯驩老矣不营窟，覆耳白发徒皤然。中山君，管城子，平生托此为终始。五岭屹屹珊格高，大海一滴蟾蜍水。万言陈策阻侯门，怒冠上溯星光紫。我今有美酒，新漉蒲桃浆。高挹北斗向空碧，与君斟酌凌苍茫。蓬壶咫尺不可去，手把芙蓉自延伫。
镇海楼远眺
作者：刘敦元
朝代：清

高阁星河近，登临万峰屯。云光连岸失，海势挟山奔。终古此潮汐，双丸自吐吞。茫茫抚身世，鸥鸟起沙村。
镇海楼远眺
作者：刘敦元
朝代：清
体裁：五言律诗

高阁星河近，登临万象屯。云光连岸失，海势挟山奔。终古此潮汐，双丸自吐吞。茫茫抚身世，鸥鸟起沙村。
雨后
作者：刘敦元
朝代：清

宵雨分凉客梦安，醒来差耐布衾单。响沈钟梵孤怀寂，曙近书檠一穗寒。狂兴那堪论贺监，清才未合老方干。碧天云散尘氛净，倚剑何人把酒看。
挽张百熙联
作者：刘敦谨
朝代：清
体裁：联

舟楫倚长才，白水盟心，忠爱更从遗草见；泰山怀重望，黄金铸像，音容只合瓣香亲。
感言
作者：刘敬
朝代：清
体裁：七言律诗

可叹舫鱼尾已赪，我梁我笱尚纵横。只图错饵迎阳□，宁使吞舟漏巨鲸。衡泌恐无饥可乐，巢由难免梦犹惊。安民不识先勿扰，方谓青苗法可行。
慎诚律社联吟唱七律一首
作者：刘敬
朝代：清
体裁：七言律诗

荷风习习洒新篘，一捧筒杯暑气柔。斯世有花开净土，此身如水坐虚州。珠囊还挹群仙露，玉井遥分万柄秋。敢拟乌山齐太华，乘凉不羡五云楼。
成都途中
作者：刘敬
朝代：清
体裁：古风

舟行到万县，水涨没桥齿。篷窗谢郁居，茅店觅栖止。索绹维□舆，衡石较行李。灭顶幸无忧，茧足又告始。清晨出西门，迎面即嵬垒。虽殊栈道难，已非培塿比。翌日上危坡，险绝关生死。石壁高接天，路仄不容趾。何年凿半腰，其宽仅尺咫。往来看行人，恍如缘壁□。中途祀佛像，香火竟尔尔。临危方求安，俗情多类是。山果多琐细，岩花亦旖旎。下窥指飞鸢，长啸惊奔豕。再过佛耳崖，行已三日矣。是崖高且险，石磴直如矢。举足倘蹉跌，恐将沟壑委。谁栽竹万竿，左右相依倚。下坡更幽绝，飞瀑竹外驶。骄阳敛炎绝，爽气入骨髓。竟令忘饥疲，徘徊转恋此。五日登九盘，高亦星斗拟。自兹越八日，蹊径俱逦迤。盘旋虽山冈，夷险岂倍蓰！篷溪有盐井，口与杯相似。引绳凭辘轳，煮卤资釜锜。开凿讶神工，修补疑鬼使。古时溯秘传，异邦叹绝技。再入金堂界，极目穷千里。连山若波涛，俯视近阶戺。斜阳正返照，疑云复疑水。雨后过青龙，成都距伊迩。河塍多屈曲，路滑不胜履。舆夫偶疏虞，堕入水瀰瀰。所幸仅及肩，虽蹶旋复起。因思世间人，平地每忽视。舟行经洪流，陆行穷峨嶬。临险偏获全，宜泰胡反否。长途当盛夏，烈日嗟如彼。同行病五人，我独庆安敉。造化本难窥，乘除有至理。区区果何求，仆仆真可耻。且减靴版劳，饱览锦城美。
新正诣梅叟家漫题
作者：刘敬
朝代：清
体裁：七言律诗

昔年曾记到君家，粉壁经梅写影斜。何日竟移东阁树，今朝看尽北枝花。古来真梦本难辨，老至丹青自有加。画笔一枝传子女，闲情犹寄碧窗纱。
柳叹
作者：刘敬
朝代：清
体裁：七言绝句

门前谁种青青柳，竟与苍松势比高。一夕狂风尽吹倒，松声依旧作波涛。
留别左绵
作者：刘敬
朝代：清
体裁：七言律诗

苍黄星夜报军书，杀贼雄心老未除。守有何难心贵一，名虽可假胆终虚。偶闻落叶惊秋暮，惯听悲笳咽晓初。苦我登陴三百士，风餐露宿半年余。
谢何梅叟寄惠叭哒杏仁
作者：刘敬
朝代：清
体裁：古风

炎天欲避无林臬，斗室坐困嗟煎熬。溽暑内侵肺受病，终宵咳唾惊儿曹。故人千里来书问，情愫恳至字牛毛。更惠杏仁名巴旦，楮封箬里逾坚牢。清甘脆美异常品，得自异国同葡萄。书中示我服含法，二竖闻之皆遁逃。物性相感有如此，雷丸能禁怪虫号。我生症结不自见，有时妻子兄弟不及觉，惟赖良友明察及秋毫。苦言药也若能受，其功岂止百倍高？请诵风诗敦永好，琼玖何敢报李桃！
题牧童牵牛图
作者：刘敬
朝代：清
体裁：古风

乌获曳牛尾，力大无用处。童子络其鼻，不鞭引之去。可知万夫杰，难敌一字恕。顺从逆不从，《吕览》良可据。
云山阁联
作者：刘敬舆
朝代：清
体裁：联

宛转通幽处；玲珑得旷观。
乱后喜见诸弟
作者：刘文嘉
朝代：清

相看悲喜集，未语各潸然。聚首忽今日，惊心忆去年。人情秋后叶，老景夕阳天。世乱归难必，生逢亦可怜。
初夏即事
作者：刘文嘉
朝代：清

閒与邻娃共治麻，茅檐晴日响缫车。忽惊篱角如堆锦，新绽几丛君子花。
大雪送式三弟沙市归省用东坡郑州别子由韵
作者：刘文嘉
朝代：清

别酒欲倾愁兀兀，客子听鸡待月发。陟屺无辞行路难，肯使倚闾悲寂寞。咫尺天涯言笑隔，行迹旋看雪花没。严冬于役愁衣薄，舟楫马蹄销岁月。行人嗟叹农人乐，雨雪载涂寒恻恻。从来志士耻温饱，转眼百年易悠忽。起登高阁望归人，人去江空景萧瑟。莫因惜别惨离颜，早去娱亲供子职。
弹琴
作者：刘文嘉
朝代：清

良夜调素琴，弦和指复柔。一弹声泠泠，再鼓心悠悠。缓若片云停，急如三峡流。雍雍和鸣雁，泛泛不系舟。松风起深谷，修篁响清秋。飘然凌云思，恍挟飞仙游。聊以自怡悦，何必知音求。信哉欧公言，可以瘳幽忧。
早春喜雨
作者：刘文嘉
朝代：清

墙头柳色见微黄，门外清溪碧玉光。已觉东风到穷巷，一畦春雨野蔬香。
村居大雪
作者：刘文嘉
朝代：清

雪拥柴门未扫除，朝来更值爨烟虚。且拈冻管亲冰砚，学写平原乞米书。
村居杂兴
作者：刘文嘉
朝代：清

万方正多难，玄黄战未已。长安不易居，鹿车返田里。廉吏子孙贫，家风旧如是。茅檐三五椽，门前一泓水。烟树拥柴扉，清旷颇可喜。良人素乐道，固穷孙叔子。儿童习礼让，诸弟事经史。夜绩与晨炊，同心有妯娌。菜根风露香，真味土膏美。布衣足温暖，适体胜纨绮。寒夜一樽酒，家酿甘且旨。长物有琴书，意境无尘滓。倦鸟暮投林，于焉知所止。穷乡人迹远，当可免倾否。晴窗释砚冰，兴来书一纸。缄札报吾儿，无劳歌陟屺。
板桥垂钓
作者：刘文嘉
朝代：清

红桥几曲照湖明，十顷琉璃镜样平。香饵不施竿在手，悠然物我两忘情。
江岸步月
作者：刘文嘉
朝代：清

信步微吟度浅莎，夜深形影独婆娑。天高云让团团月，江净秋生渺渺波。千古兴亡蕉下梦，百年哀乐隙中过。不须更为湘娥吊，孔、蹠同归一刹那。
漫兴
作者：刘文嘉
朝代：清

人海风波无定时，沧桑过眼几更移。忏除结习花难著，脱尽眉毫句未奇。养得幽兰胜娇女，长亲书卷对严师。青镫尚有儿时乐，竟夜长吟子美诗。
番禺梁节庵先生贻外子崇陵雪一罂因煎茶荐先太保文襄公
作者：刘文嘉
朝代：清

崇陵飞雪点茶汤，亲奉杯棬荐影堂。故国歌声遍禾黍，老臣心事识冰霜。每陈手诏开遗箧，屡见头纲赐上方。今日分尝犹侍馂，清芬彻骨起悲凉。
知命
作者：刘文嘉
朝代：清

明年五十二，太岁在壬子。尝闻星家言，吾年止于此。人生如朝露，早晞亦常理。儿女各长成，向平愿粗已。先为同牢人，入穴驱蝼蚁。奉匜侍舅姑，次媳具甘旨。长男赍志殁，恨不如汪锜。小姑最同心，情话石投水。我生即鲜民，望云陟岵屺。先陇亦非遥，归宁无百里。重泉聚骨肉，乐事从兹始。其言若不雠，幸存亦可喜。馀生皆傥来，此身即敝屣。春草满阶除，春花艳红紫。夏木择榆槐。秋圃莳菊杞。冬雪掩关坐，万树梅花里。眼前有生意，一一出琴指。偕老歌负戴，归来乐耘耔。鸡鹜足稻粱，儿孙抱经史。行乐贵及时，上寿百年耳。贤愚总一丘，知命静以侯。
落花
作者：刘文嘉
朝代：清

天涯芳草绿初匀，肠断庄周醒后身。寂寂小园空有恨，茫茫大地竟无春。斜风细雨过三月，浅白长红隔一尘。紫玉成烟丽华死，三生何处问前因。
读书
作者：刘文嘉
朝代：清

吾年日衰老，复值离乱世。穷居人迹稀，白昼柴门闭。从来腐儒状，自不厌粗粝。晨起摘园疏，晚菘颇甘脆。饱食无所为，摊书喜晴霁。清兴曾不孤，同志有吾娣。奥旨共钻研，道义相砥砺。为日苦不足，夜夜镫膏继。童孙侍隅坐，似解闻孝悌。家法守一经，长为子孙计。可奈纲纪颓，邪说众为蔽。六经将灰埃，把卷时陨涕。
谒三君祠
作者：刘文嘉
朝代：清

三君祠外啼鹧鸪，三君祠前路盘纡。妇孺瞻仰官长拜，千秋俎豆虞韩苏。昔日天涯叹沦落，天遣先生为木铎。不教廊庙展经纶，却向蛮荒兴礼乐。党祸无人鉴覆车，石工姓字不忍书。汉庭指佞无屈轶，岭海尊贤有鳄鱼。致君尧舜古难必，蛾眉谣诼偏多嫉。百年荣瘁总成尘，一片浮云能蔽日。当时行迹没苔钱，此日崇祠锁暮烟。应羡山堂阮太傅，圣朝际遇胜前贤。
咏汉金釭
作者：刘文如
朝代：清

赵家姊弟能音乐，大燕轻盈小燕啄。一朝选入汉宫来，君王宠爱生谣诼。昭仪绝幸住昭阳，彤朱髹漆百宝光。涎涎尾摇金屋里，玉阶铜沓木仓琅。壁带列钱在春殿，明珠翠羽如亲见。繁华铸出黄金釭，屈曲夔纹锁双燕。繁华千载尽成空，甘为绨封自绝宗。太息曹宫赫蹄药，椒香别殿怨东风。此釭小劫天所弃，千载沈埋在何地。拾得圆镮归我家，为检《汉书》证古器。团圞想见飞燕时，开匣摩挲手自持。温柔乡冷今何处，不若寒金可咏诗。女师我爱班家淑，辞辇归来守幽独。万载传流赋一篇，莫共伶元外传读。
咏汉金釭
作者：刘文如
朝代：清
体裁：古风

赵家姊弟能音乐，大燕轻盈小燕啄。一朝选入汉宫来，君王宠爱生谣诼。昭仪绝幸住昭阳，彤朱髹漆百宝光。涏涏尾摇金屋里，玉阶铜沓木仓琅。壁带列钱在春殿，明珠翠羽如亲见。繁华铸出黄金釭，屈曲夔纹锁双燕。繁华千载尽成空，甘为绨封自绝宗。太息曹宫赫蹄药，椒香别殿怨东风。此釭小劫天所弃，千载沈埋在何地。拾得圆镮归我家，为检《汉书》证古器。团圞想见飞燕时，开匣摩挲手自持。温柔乡冷今何处，不若寒金可咏诗。女师我爱班家淑，辞辇归来守幽独。万载传流赋一篇，莫共伶元外传读。
题养蚕图
作者：刘文如
朝代：清

昔年蚕事传馀杭，以纸裹种来维扬。一冬霜雪不甚冷，几番任向书楼藏。时光又到二三月，焚香试拜马头娘。蜷蜷细种活如蚁，手持鹅羽亲分将。此时食叶须细叶，买叶却向城北乡。一篮嫩绿不沾雨，青青颜色含轻香。头眠刚到声寂寂，无风无雨调温凉。越中仆妇最谙此，命伊率事居西堂。二眠二起渐多食，分箔满室还满床。夜来添叶直到晓，声如笔落纸奔忙。三眠已老不食叶，腹中嫩丝含清光。素丝吐尽结成茧，可怜自裹如入囊。草山簇簇摘不尽，珠丸玉果盈倾筐。缲车向风取凉意，轻轻抽得冰丝长。从此织成罗与绮，从此染成玄与黄。传与江城田舍妇，曷不努力兴蚕桑。
题石室藏书图
作者：刘文如
朝代：清

开匣拜遗容，凄然心暗伤。未及见慈亲，惟见图卷长。夫子秉遗教，显亲早名扬。当年课夜读，教以古文章。治家似钟郝，半典嫁时裳。聚得千卷书，训以石室藏。夫子成德器，终天忆北堂。四祭陈五鼎，举爵每徬徨。哀哉寸草心，难报春晖光。于今选楼上，即是古墨庄。圣恩酬母德，更图一品妆。
山楼除夕
作者：刘文炜
朝代：清

一身秋蝶抱寒花，卅载时光赴壑蛇。樽酒镫前都是客，溪山梦里暂还家。滴残午漏阑年雨，迎得春风半夜花。寂寂拥衾无稳睡，静听窗外噪林鸦。
秋日湖上
作者：刘文炜
朝代：清

莼丝牵碧满湖浮，漠漠寒烟望里收。十里枯荷双鹭雨，两堤衰柳一蝉秋。白云钟断僧归寺，黄叶诗成客倚楼。犹有留人余兴在，数声短笛起渔舟。
同魏尔阜蒋前民登焦山
作者：刘文炤
朝代：清

连朝阻雨瓜洲宿，雨霁同君共涉江。寒影一楼风色厉，惊涛两岸客心降。悬崖树老根全拔，废苑钟销僧不撞。洞口至今留汉诏，高踪千载叹无双。
大悲寺逢僧谢监
作者：刘文炤
朝代：清

我来古寺暗销魂，瓦砾盈阶一径存。仅有炉烟凝白昼，绝无钟鼓课黄昏。颓垣雨洗毗卢面，蔓草尘封方丈门。老监逢人萧索尽，殷勤垂泪话开元。一自居庸贼骑来，禁城宫阙望烽开。侍中早弃司农印，监视原非戡乱才。传诏亦曾趋暖殿，佩刀无计御平台。如今头白何人问，风雨柴门永夜哀。
大悲寺逢僧谢监·其一
作者：刘文炤
朝代：清

我来古寺暗销魂，瓦砾盈阶一径存。仅有炉烟凝白昼，绝无钟鼓课黄昏。颓垣雨洗毗卢面，蔓草尘封方丈门。老监逢人萧索尽，殷勤垂泪话开元。
大悲寺逢僧谢监·其二
作者：刘文炤
朝代：清

一自居庸贼骑来，禁城宫阙望烽开。侍中早弃司农印，监视原非戡乱才。传诏亦曾趋暖殿，佩刀无计御平台。如今头白何人问，风雨柴门永夜哀。
客怀
作者：刘文炤
朝代：清

建业荒城王气销，逃名何地寄渔樵。干戈梦里怀三径，刀尺声中过六朝。旧雨不来江路晚，归鸿信断楚山遥。孤镫此际堪愁绝，独立寒空夜寂寥。
泗州道上
作者：刘文炤
朝代：清

极目离离土一丘，汉皇陵庙此山头。宫云有意终朝变，淮水无情逐夜流。汤沐昔年曾赐复，禾麻今日不完秋。疲驴踏遍残阳外，烟树萧萧动客愁。
清河夜泊
作者：刘文炤
朝代：清

孤舟离绪又清明，一挂蒲帆千里程。去住向谁商出处，飘零到我负生平。云连海气天无色，风鼓河流夜有声。袱被春寒眠不稳，凄然双泪落三更。
登雨花台
作者：刘文炤
朝代：清

黄叶萧萧眼倦开，北风吹客上高台。千秋王气朝云散，万里边声塞雁来。旧苑荒榛多牧马，青山落日独衔杯。不须更下新亭泪，晋代园陵已劫灰。
稽山客怀
作者：刘文炤
朝代：清

江东风景近如何，十里钱塘倚棹过。白发每从愁里尽，青山偏是客中多。攒宫草没冬青死，禹庙碑倾古字磨。独有若耶溪畔女，秋来犹唱旧吴歌。
金陵怀古
作者：刘文炤
朝代：清

天涯旅况又逢冬，薄暮江风惨客容。南渡君臣终逊位，东流波浪自朝宗。干戈满眼人将老，丧乱经心酒不浓。闻说楼船催伐木，何堪斧及六朝松。霜草芒鞋访旧京，景阳回首泪纵横。埋金未必成秦厌，销铁安能御晋兵。自古山川难恃险，从来花鸟易伤情。南朝过眼繁华尽，倚杖长干看月明。
金陵怀古·其一
作者：刘文炤
朝代：清

天涯旅况又逢冬，薄暮江风惨客容。南渡君臣终逊位，东流波浪自朝宗。干戈满眼人将老，丧乱经心酒不浓。闻说楼船催伐木，何堪斧及六朝松。
金陵怀古·其二
作者：刘文炤
朝代：清

霜草芒鞋访旧京，景阳回首泪纵横。埋金未必成秦厌，销铁安能御晋兵。自古山川难恃险，从来花鸟易伤情。南朝过眼繁华尽，倚杖长干看月明。
游紫溪山
作者：刘文炳
朝代：清

冒雨探灵窟，峰高未易跻。人声烟外接，鸟道树中迷。钟动方知寺，泉飞不见溪。何当开霁景，一览万山低。岭峻林尤茂，幽奇此独钟。逃禅为帝子，听法有神龙。花散千崖雨，涛翻万壑松。旷怀追谢屐，何处觅芳踪。
游紫溪山·其一
作者：刘文炳
朝代：清

冒雨探灵窟，峰高未易跻。人声烟外接，鸟道树中迷。钟动方知寺，泉飞不见溪。何当开霁景，一览万山低。
游紫溪山·其二
作者：刘文炳
朝代：清

岭峻林尤茂，幽奇此独钟。逃禅为帝子，听法有神龙。花散千崖雨，涛翻万壑松。旷怀追谢屐，何处觅芳踪。
捣衣词
作者：刘文翰
朝代：清
体裁：古风

白帝城头乌欲栖，丹凤城南雁影迷。银汉横斜月皎皎，谁家砧杵风凄凄。千杵万杵泪迸落，将泪和衣寄陇西。
感旧
作者：刘文蔚
朝代：清

最难忘处粤王台，榕树阴中一棹回。鳄浪白浮番舶远，佛桑红压戍楼开。天涯岂为探奇到，海角原非采药来。曾记西灵官阁下，数枝茉莉手亲栽。
题万里壮游图为吴九洛宗作
作者：刘文蔚
朝代：清

人生底合家乡住，苦恨年年事章句。闭门但作候虫吟，束身已受书城锢。千古英雄重壮游，万里关河倏来去。挂席方乘赤鲤风，跨鞍直达黄龙戍。伟业多从騕袅成，壮怀那怕支祁怒。濮阳公子真人豪，胸中兵甲饶戎韬。腾崖越堑望沧海，已觉谈笑无连鳌。雪花扑面大于掌，同云黯黮连洪涛。獠奴走逐寒起粟，游兴转共冰山高。呜呼人生贵适意，安能瑟缩同蛴螬。燕公诗得江山助，坡老文从海外超。手持一编窘跬步，何如六幕穷周遭。披图我亦思遐举，拟负长剑同游遨。
悼岳父联
作者：刘文钦
朝代：清
体裁：联

矛头浙来何期，红熨酒缸，六载切攀依，缱绻媚乡怜玉润；道上垂杨正赏，绿分庭户，五旬逢坎壈，萧疏秋色怯金寒。
悼张氏联
作者：刘文钦
朝代：清
体裁：联

家园始祸，邻省称兵，六年来动魂惊心，难留丧日；呼妹无归，抱孙难望，九泉下含悲茹痛，欲问苍天。
悼郎母联
作者：刘文钦
朝代：清
体裁：联

难兄弟文才武略兼优，岂期治郡有声，堂北遽传欧母逝；悯滇黔外患内忧交迫，可奈夺情未忍，河东应借寇公来。
挽何母毛太夫人联·其一
作者：刘文钦
朝代：清
体裁：联

蛇珠迭耀，鹦翼已摧，愁看宝婺光沉，举室应闻鹃夜泣；鸿案相庄，牛衣对卧，忍视渭阳情重，中年先诔雉朝飞。
挽何母毛太夫人联·其二
作者：刘文钦
朝代：清
体裁：联

二南雅化，传家本善，说诗教子有义方，欣白眉最良，云飞瘅海三持节；六诏穷边，励志频殷，寄柬立言垂女诫，恨丹忱莫达，月冷湘江一束刍。
挽余炳章联
作者：刘文钦
朝代：清
体裁：联

报桥作记，久颂先芬，居处幸连墙，长夏影浓荫南部；拱木敛魂，难论天道，宦邀违执绋，悲秋肠断梦西州。
挽刘冠生联
作者：刘文钦
朝代：清
体裁：联

哀国破已先亡，吾见亦罕矣；赎公田而得助，天胡为夺之。
挽吴云鹄联
作者：刘文钦
朝代：清
体裁：联

梓里尽烽烟，早死焉知非福；萱堂悲迟暮，临终何以为情。
挽周西成母周太夫人联·其一
作者：刘文钦
朝代：清
体裁：联

与嗣君游，时承手泽；闻贤母逝，不禁心伤。
挽周西成母周太夫人联·其七
作者：刘文钦
朝代：清
体裁：联

大宅推道南，拓开半壁黔疆，无非圣善贻谋远；徽音逝堂北，近挹一泓赤水，不及军民滴泪多。
挽周西成母周太夫人联·其三
作者：刘文钦
朝代：清
体裁：联

令嗣具文武才，节镇双城，半壁黔境宏豹略；贤母证真灵位，薄伤三月，千寻碧落驾鸾骖。
挽周西成母周太夫人联·其九
作者：刘文钦
朝代：清
体裁：联

登堂拜母，幸识周郎，肝胆相交，卜宅三迁言在耳；作诫传家，贤推班惠，音容顿杳，凭棺一恸泪盈怀。
挽周西成母周太夫人联·其二
作者：刘文钦
朝代：清
体裁：联

教子为良将才，国人有赖；享年逾大衍数，天道无知。
挽周西成母周太夫人联·其五
作者：刘文钦
朝代：清
体裁：联

嗣君宏奖风流，倒屣迎宾，三燕南皮凉近水；贤母升仙月窟，焚香顶礼，再临东郭泪书碑。
挽周西成母周太夫人联·其八
作者：刘文钦
朝代：清
体裁：联

母范著南州，育成文武威风，朝驰羽檄安黔郡；仙舆辞北鄙，掬尽军民痛泪，夜作江潮绕赤城。
挽周西成母周太夫人联·其六
作者：刘文钦
朝代：清
体裁：联

教子为栋梁，正当澒洞风生，暂驻赤城开幕府；思亲咏风木，遥听关山金鼓，再援墨绖慰将军。
挽周西成母周太夫人联·其十
作者：刘文钦
朝代：清
体裁：联

和以处众，俭以持家，方期慈训欢承，小憩棠荫传荻草；无父何怙，无母何恃，岂意严亲痛定，又酌蒲酒奠萱花。
挽周西成母周太夫人联·其十一
作者：刘文钦
朝代：清
体裁：联

三迁训子，蔚成文武威光，西蜀赋同胞，明修栈道风相及；四教兴门，系属簪缨望族，北堂惊幻梦，才过蒲觞景便凋。
挽周西成母周太夫人联·其四
作者：刘文钦
朝代：清
体裁：联

嗣君为当世才，令贯金鸡，缧绁总原公冶罪；贤母登大衍寿，词通青鸟，丝纶忽奉上元书。
挽周西成联·其一
作者：刘文钦
朝代：清
体裁：联

乞恩归葬，从容卜得牛眠，方期话旧军门，渌水芙蓉挥健笔；饮恨还乡，憔悴惊闻鹤化，差幸饰终典礼，莪山桃李和神弦。
挽周西成联·其二
作者：刘文钦
朝代：清
体裁：联

横览二十四朝历史，实追岳少保前徽，魄力坚强，誓造成文不要钱，武不惜命；纲维八十一县治安，尤迈杨诚村远略，思纶稠叠，正所谓其生也荣，其死也哀。
挽姜渭波联
作者：刘文钦
朝代：清
体裁：联

十年依倚，最笃师门，缧绁困嘉陵，尽劳萱救百端，徒忆前程心序苦；三秩功名，几成国器，销沉随蜀水，恨未死生一次，从知空谷足音稀。
挽姻母朱母刘太夫人联
作者：刘文钦
朝代：清
体裁：联

慈帏侍养，久登韦母八旬，衣线促装归，闻雁已知霜信早；佳妇承欢，猥诩刘家三妹，棋声催漏尽，骖鸾不待月轮圆。
挽孙中山联·其一
作者：刘文钦
朝代：清
体裁：联

坚主义以作新民，一篑山成，未完事业期吾党；敝尊荣而传绝学，万流镜仰，犹藉文章饷后人。
挽孙中山联·其三
作者：刘文钦
朝代：清
体裁：联

誓师北伐，相期痛饮黄龙，自维百战余生，勉属櫜鞬追纛影；命驾西归，定遇通辞青鸟，可奈三民主义，空留卷帙饷书林。
挽孙中山联·其二
作者：刘文钦
朝代：清
体裁：联

种族政治，革命奏功，开中华新纪元，始信英雄造时势；耶教佛家，存心普济，涤众生旧恶果，宁知境界别人天。
挽孙中山联·其五
作者：刘文钦
朝代：清
体裁：联

泱机油幕，忆十年戎马，随民治新徽，莫云御李缘悭，鸾鹤声清闻远啸；访道雪宫，采万国宝书，补官仪旧典，岂竟归槎路断，龙蛇岁赋读离骚。
挽孙中山联·其四
作者：刘文钦
朝代：清
体裁：联

灭君权，排异族，廿年肥遁，旋乾转坤，当轴纳狂言，河海泰山昭量大；崇主义，辨行知，一夕雄谈，睥今睨古，骑箕归帝阙，枫林落月寄愁多。
挽崔秀实联·其一
作者：刘文钦
朝代：清
体裁：联

绮岁功名，梦断从龙接鬼国；清秋幕府，魂随旅雁返江城。
挽崔秀实联·其三
作者：刘文钦
朝代：清
体裁：联

与段司农同名，智勇深沉工借箸；哭张右侯早逝，清秋飒爽漫投瓜。
挽崔秀实联·其二
作者：刘文钦
朝代：清
体裁：联

节署预军谋，黔境锋销民气复；凉秋归旅榇，赤城霞散将星孤。
挽徐正清联
作者：刘文钦
朝代：清
体裁：联

泉府共经营，忆昔年葛帔怀霜，我愧陈蕃先扫榻；蒿歌增惨戚，看此日麻衣如雪，公迟范式失停机。
挽朱炳南联
作者：刘文钦
朝代：清
体裁：联

天道无知，可怜君七尺孤孙，先遭殁逝；家难未已，烦向我九原婆姊，代诉愁怀。
挽李秀山联
作者：刘文钦
朝代：清
体裁：联

仁者寿之征，方欣元季两难，百里花封乡路近；福兮祸所倚，莫谓阴霾四塞，九原草疏帝阙通。
挽杨母乔太宜人联
作者：刘文钦
朝代：清
体裁：联

与嗣君契合苔芩，当年赤水秋寒，曾赠绨袍怜范叔；维贤母操坚松柏，此日红尘梦觉，同搴素绋送宣文。
挽泸纳阵亡将士联·其一
作者：刘文钦
朝代：清
体裁：联

碧血沙场古今怅；青林落月死生情。
挽泸纳阵亡将士联·其三
作者：刘文钦
朝代：清
体裁：联

川事尚可为，边政楼高宏远略；南人不复反，防秋兵壮振天威。
挽泸纳阵亡将士联·其二
作者：刘文钦
朝代：清
体裁：联

风静沙平，南下怕逢霍去病；边实士勇，防秋新借李西平。
挽泸纳阵亡将士联·其五
作者：刘文钦
朝代：清
体裁：联

川境息烽烟，边土久思张太傅；南门隆锁钥，防维新仗寇莱公。
挽泸纳阵亡将士联·其四
作者：刘文钦
朝代：清
体裁：联

川境接南蛮，五月泸深丞相略；边声徼防讯，八方尘静卫公筹。
挽熊显庭封翁联·其一
作者：刘文钦
朝代：清
体裁：联

高识继龙门，尚勇得臣，说教敦诗闻将略；崇封围马鬣，遗思鼢冒，晴川芳草写乡愁。
挽熊显庭封翁联·其三
作者：刘文钦
朝代：清
体裁：联

齿德重乡闾，当年筹定黄中，风清梓里黉宫肃；仪型高戚党，此日爻占金玦，春老符江画角哀。
挽熊显庭封翁联·其二
作者：刘文钦
朝代：清
体裁：联

鲁国仰灵光，惊白璧先催，海上仙山居士记；襄阳访耆旧，叹黄垆遽逝，屋梁落月杜陵诗。
挽熊显庭封翁联·其四
作者：刘文钦
朝代：清
体裁：联

与哲嗣定交二十年，每逢听雨谈心，诗礼渊源庭训鲤；盼灵舆距地五百里，惟有临风洒泪，衣冠仿佛梦攀龙。
挽聂贞女联·其一
作者：刘文钦
朝代：清
体裁：联

姑篾惨亡旗，只凭媭娣申申，巢破卵完，凤雏终奋云程翮；女贞方表节，不谓彼苍梦梦，山长水远，马鬣空归月夜魂。
挽聂贞女联·其二
作者：刘文钦
朝代：清
体裁：联

伶仃弟妹，宜尔室家，一手振衰门，堪与缇萦宪英同登烈女传；况锢膏肓，难求药石，九泉依若父，不让曹娥岳女先建孝媛碑。
挽胡嫂骆夫人联
作者：刘文钦
朝代：清
体裁：联

本宾王茂族，配大海雄姿，二十年备知德言容工，回思剪烛西窗，沽酒拔钗成往事；捧吏檄滇边，浮使星燕市，八千里望断河山风雨，也许还辕北道，闻歌改服叙哀悰。
挽许夫人黄女士联·其一
作者：刘文钦
朝代：清
体裁：联

作配虎侯，家佛婢客儿，寒衣尽眠芦花痛；已酬鸳侣，愿人间天上，坤扇难寻柳絮才。
挽许夫人黄女士联·其三
作者：刘文钦
朝代：清
体裁：联

嘉偶续鸾胶，咸称仪比鸤鸠，慈惠远方贤柳母；消才托鱼素，岂意变为猿鹤，掌书新失女枚皋。
挽许夫人黄女士联·其二
作者：刘文钦
朝代：清
体裁：联

传家本石公书，筹笔走龙蛇，桴鼓中流功第一；出世得真君法，升仙望鸡犬，粉香遗集艺无双。
挽陈宾予联
作者：刘文钦
朝代：清
体裁：联

希文立志，不为良相，便为良医，周年三百六旬，著手成春，直到弥留方绝笔；太邱生儿，既有难兄，复有难弟，阅世七十八载，存心济物，更看赞述有遗书。
挽黄时钦联·其一
作者：刘文钦
朝代：清
体裁：联

生死离别多撒手，永留三日恨；艰难恩义笃同心，苦忆十年情。
挽黄时钦联·其三
作者：刘文钦
朝代：清
体裁：联

绛帐昔从游，每逢总角群嬉，叔度风流森玉树；红牙同顾曲，不意谈心人杳，杜陵月落梦青枫。
挽黄时钦联·其二
作者：刘文钦
朝代：清
体裁：联

符水使车停，锦帐运筹资旧雨；黔阳归榇急，素衣执绋苦成风。
挽黄银珊联·其一
作者：刘文钦
朝代：清
体裁：联

方忧日祸，又惧苏潮，一笑长辞，狐狸驱除归息壤；欲起沉疴，翻成绝命，百身莫赎，蝼蛄误用恨庸医。
挽黄银珊联·其二
作者：刘文钦
朝代：清
体裁：联

军储应手，民瘼关心，萧规曹随，十月呈功资则效；土狗催精，升麻断气，庸医俗子，九原深悔误平生。
题刘太夫人墓道华表联·其一
作者：刘文钦
朝代：清
体裁：联

狐兔尽驱除，相见黄泉，追恋同怀堪慰藉；羔羊思节俭，有如白水，只凭行义报劬劳。
题刘太夫人墓道华表联·其七
作者：刘文钦
朝代：清
体裁：联

本奇章典范，振天禄家声，饫闻教子有方，种洛社繁花，堂上鸣琴垂县谱；登大耋遐龄，应上元诏命，只恨留仙无术，怅墓门宿草，柬中哀挽服心丧。
题刘太夫人墓道华表联·其三
作者：刘文钦
朝代：清
体裁：联

乌丝银管，典传贤母芳徽，勉令子成名，桃李甘棠承燕翼；紫电青霜，添领将军武库，怅仙舆建驾，山长水远阻牛眠。
题刘太夫人墓道华表联·其二
作者：刘文钦
朝代：清
体裁：联

珂乡驻节，长君同赋无衣，冰雪压征鞍，惆怅虚堂瞻画像；天姥回峰，福地原归有德，江山收远势，崔巍华表耸佳城。
题刘太夫人墓道华表联·其五
作者：刘文钦
朝代：清
体裁：联

汉江粤海，贤郎两度浮槎，倾盖话平生，报国心长阿母训；犀水凤城，胜迹几层深锁，表阡资纪念，延晖春短落花知。
题刘太夫人墓道华表联·其六
作者：刘文钦
朝代：清
体裁：联

与长君昔游莲幕，今接棠疆，记曾燕语从容，感念慈恩，惆怅蓼花怜遇苦；维贤母性著松贞，寿绵榆景，蓦见鱼书郑重，营斋梓舍，凄凉萱树望春凋。
题刘太夫人墓道华表联·其四
作者：刘文钦
朝代：清
体裁：联

明诗习礼，相夫名在清流，抱被慰衰姑，雪夜草衾空一掬；熊梦兰征，有子诚为国器，树门纪尧母，韩陵片石定千秋。
题周西成墓联 其一 中柱联
作者：刘文钦
朝代：清
体裁：联

冢象祁连，风云拥护将军树；山如岘首，父老摩挲太傅碑。
题周西成墓联 其二 旁柱联
作者：刘文钦
朝代：清
体裁：联

巷党盛威仪，八方荟萃来车马；河山钟灵秀，五夜光芒射斗牛。
上峡
作者：刘文麟
朝代：清

连山筑长围，众水含积怒。无地恣披猖，勉强循轨度。纡折千百回，其意在东注。砉然门户开，并力尽一赴。万马横空来，惊愤不反顾。我舟当其冲，逆进相触忤。百夫贯一缆，累时拔寸步。倒掷脱不虞，此身竟安付。昨有估客船，咋指惊一误。木石相冲撞，破碎等瓜瓠。崖畔余柿存，不忍目重驻。吁嗟造物意，设险独何故。夕泊江之涯，惊定有余怖。月黑鸺鹠鸣，悲风振岩树。远闻洪涛声，前滩尚无数。
两阁晓起
作者：刘文麟
朝代：清

一磬发空籁，虚窗曙色分。峰高先得日，烟重欲成云。客念寂无著，鸟声间更闻。满山瑶草绿，静坐有余芬。
华表
作者：刘文麟
朝代：清

步上南山道，华表何巍巍。昔有鸟来集，自云丁令威。一去三千年，至今不更归。人民固屡易，城郭亦已非。仙人且化乌，冢骨何所悲。
夜枕
作者：刘文麟
朝代：清

那得无拘束，行空马脱羁。老翻家事累，愁只客心知。孤馆春寒里，虚窗月堕时。不眠怀往昔，双鬓暗成丝。
新滩
作者：刘文麟
朝代：清

江从归峡来，万派争一窭。横石亘其前，直下泻悬溜。欲下不下时，其势犹未骤。陡跌忽仰翻，直驰更回斗。白日生雷霆，雹雨忽奔凑。深冥不测底，淘刷厚坤透。长年素习险，到此俱眩瞀。人声杂水声，飞沫溅襟袖。深疑咫尺间，鬼伯已预候。出险如再生，惊喜念交辏。舟师擂大鼓，牲醴谢神佑。具道过此滩，往往遭倾覆。上滩须顾前，下滩须顾后。上滩力可施，下滩力难救。
白燕
作者：刘文麟
朝代：清

生成毛羽自光辉，泥垒栖身愿已违。裁破素波刚试剪，舞残红雨不沾衣。空梁月冷无人见，故国云深有梦归。满眼春埃遮日起，琼楼虽好莫轻飞。
窭圌山
作者：刘文麟
朝代：清

每步高逾尺，凌空石磴盘。百回才半上，二月有余寒。古洞停云雪，回风咽急湍。泠然清磬落，祠宇出云端。未得瞻遗像，空怀窦子明。斧劖双壁断，绳度一僧轻。泉石甘终隐，金丹竟可成。何当饵芝朮，相逐学长生。
窭圌山·其一
作者：刘文麟
朝代：清

每步高逾尺，凌空石磴盘。百回才半上，二月有余寒。古洞停云雪，回风咽急湍。泠然清磬落，祠宇出云端。
窭圌山·其二
作者：刘文麟
朝代：清

未得瞻遗像，空怀窦子明。斧劖双壁断，绳度一僧轻。泉石甘终隐，金丹竟可成。何当饵芝朮，相逐学长生。
驷马桥
作者：刘文麟
朝代：清

辞赋凌云绝代无，汉家才子说相如。高车驷马须臾事，一纸长留《封禅书》。
挽张之洞联
作者：刘新
朝代：清
体裁：联

文章勋业自千秋，史册扬芬，不待小言宣伟略；朝野君民同一哭，茑萝怀旧，岂徒累世感私恩。
挽彭玉麟联
作者：刘方桢
朝代：清
体裁：联

以诸生投笔勤王，绩赞中兴，秩阶极品，廊庙江湖，不官不隐、独往独来，楚产多材，共争千古；到今日骑箕侍帝，泽流下界，神返上清，英雄名士，非色非空、可歌可泣，吾邑历代，能有几人。
癸酉夏小窗静坐无聊得闲居叠韵四首·其一
作者：刘日襄
朝代：清
体裁：七言律诗

自顾行年五十余，三间破屋足幽居。杜门谢客缘思过，借径课孙补读书。时检医方随手录，偶占农谚亦心舒。名缰利锁何堪问，个是晨钟敝屣如。
癸酉夏小窗静坐无聊得闲居叠韵四首·其三
作者：刘日襄
朝代：清
体裁：七言律诗

非关漱石枕流余，别有天留懒骨居。开口不忘齐物论，安心便抵养生书。禽鱼适性宜飞跃，云水无端自卷舒。老去才情诸事减，未妨小病卧相如。
癸酉夏小窗静坐无聊得闲居叠韵四首·其二
作者：刘日襄
朝代：清
体裁：七言律诗

余生回首乱离余，剩有先人水竹居。五载还家占雀喜，几行篆壁拭蜗书。园林称此闲云住，花草于今暇日舒。剪翠裁红延旧雨，比来筋力健何如。
癸酉夏小窗静坐无聊得闲居叠韵四首·其四
作者：刘日襄
朝代：清
体裁：七言律诗

身是乾坤一粟余，敢将穷大失攸居。三竿日上犹高枕，半榻风清只旧书。破帽残杉斯道古，浊醪粗饭老怀舒。鹏程此去唯儿事，合让潜夫得自如。
秋夜
作者：刘时英
朝代：清

不复闻刁斗，长吟酒一卮。寒蝉鸣古树，惊鸟落高枝。有恨人衰矣，无才歌已而。行藏那可问，辜负菊花期。
挽张之洞联
作者：刘明毅
朝代：清
体裁：联

同归瞻鼎湖，神州多事光阴少；良干为榱栋，庙堂端费斡旋功。
题三貂岭
作者：刘明灯
朝代：清

双旌遥向淡兰来，此日登临眼界开。大小鸡笼明积雪，高低雉堞挟奔雷。穿云十里连稠陇，夹道千章荫古槐。海上鲸鲵今息浪，勤修武备拔良才。
塞下曲
作者：刘易
朝代：清
体裁：五言律诗

萧条古塞垣，极目风尘昏。蔓草萦枯骨，惊沙走断魂。炊烟生独戍，候火出孤墩。亭障无人实，凭谁达至尊。
赠廖古檀明府
作者：刘星炜
朝代：清

金斗城高锁绿苔，公余携鹤任徘徊。知君怀古多情思，定上城东鲍照台。
送秦生廷坤由当涂改调全椒
作者：刘星炜
朝代：清

鱼稻丰年瑞，文章大国风。涛声五里外，山色半城中。蹑屩多名士，传衣望自公。青毡君旧业，勿使叹途穷。咫尺横江路，因风盼好音。论文三岁字，许国十年心。姑孰传芳远，名公属望深。役车行部处，为汝憩棠阴。
送秦生廷坤由当涂改调全椒·其一
作者：刘星炜
朝代：清

鱼稻丰年瑞，文章大国风。涛声五里外，山色半城中。蹑屩多名士，传衣望自公。青毡君旧业，勿使叹途穷。
送秦生廷坤由当涂改调全椒·其二
作者：刘星炜
朝代：清

咫尺横江路，因风盼好音。论文三岁字，许国十年心。姑孰传芳远，名公属望深。役车行部处，为汝憩棠阴。
题张果栖隐处
作者：刘星轸
朝代：清

我爱消灾崖，此中有佳处。桥涉嘉陵江，逶迤纵云步。中有一径通，盘折无层数。秀石悬空崖，幽窈多清趣。凭栏远望间，意迷入山路。惟见清冥合，山川起烟雾。传云张果仙，栖此发神悟。长啸惟幽人，白云自来去。
紫荆庙
作者：刘映丹
朝代：清

轶事风流说揭公，盘塘江上宿征艟。梦非神女襄王幻，兆与天孙郭令同。一树紫荆迷夜月，半间黄土剥秋风。间来不敢求茶吃，仿佛茶烟袅閟宫。
题黄鹤楼
作者：刘显赓
朝代：清
体裁：联

身在九霄，看月印长江，千斛明珠涌出；眼空万里，望云浮孤岳，半天玉尺平来。
乾隆戊子仲春文学徐圣传原配袁太君拜龄大庆诗以记之
作者：刘晋华
朝代：清
体裁：七言律诗

朱颜皓首寻常事，女史曾无百岁人。祥兆汝南生淑质，庆流东海见仙真。四朝全盛坤仪肃，二月阳和巽命申。王母蟠桃频锡与，山河被服历千春。
己卯八月金陵试归丁内艰庚辰正月有悼亡之痛是春访徐君朝阳于兴济禅院承以诗唁奉答
作者：刘晋华
朝代：清
体裁：古风

人生百年驹过隙，事亲居室乃其职。礼耕义种伏草茅，挟策陈言期显赫。我从已秋试金陵，翘企龙门仍点额。慈亲望断报泥金，霜陨庭萱逝奄忽。病妇呻吟久卧床，庚春随姑就窀穸。两年骨肉遭悯凶，天遣移秧惩不德。侘傺无聊寻古人，孝穆翻经自闲迹。怜予为赋棘人诗，鹤泪猿啼写幽悒。感君气谊同忧患，洵是中肠闇至戚。他时倘过长风生，万里图南振双翮。
挽曾国荃联
作者：刘晋祺
朝代：清
体裁：联

公去大江寒，故垒犹存百战迹；仙还十月朔，殊勋常记六朝山。
祝道周六伯七十寿诞
作者：刘晋誉
朝代：清
体裁：七言律诗

泾村豪杰旧知名，老爱经书拥百城。神气一身山水骨，莺花双眼古今情。吟成但有诗年代，品介都忘世宠荣。七秩悬弧当岁首，春风拂座自吹笙。
续修宗谱告竣纪事
作者：刘晋誉
朝代：清
体裁：七言律诗

夏肄殷遗世泽流，椒绵瓞衍布方州。赤符传派需详校，藜火分灯在博求。源自楚荆敦具迩，居临泾水念贻谋。请看富贵浮云变，沽酒烹羊足献酬。
哭安石弟
作者：刘普
朝代：清
体裁：七言律诗

花甲才过十二天，修文召赴玉楼前。趋庭有子传家学，主宅无翁理业田。书债未酬心岂死，诗编方订墨犹鲜。吹篪片席难回首，衰草含烟更惨然。
喜雨苍侄析居比邻诗以勉之
作者：刘普
朝代：清
体裁：七言律诗

柴门重整秩然新，绕屋寒梅占小春。旧砌芝兰欣得主，故园花鸟喜遥宾。从来荣落因时定，始信才能自有真。风雨云窗灯火夜，书声遥听疾徐匀。
己巳腊月二十八日唁商玉弟归途述感
作者：刘普
朝代：清
体裁：五言律诗

新春交四日，残岁只三天。雨过麦含泪，风来地担烟。野梅开向暖，秀草萎堪怜。流涕篱原上，书香孰可传。
新正十日大雪过孝若墓有感
作者：刘普
朝代：清
体裁：七言律诗

彤云四合雪漫天，孤冢昏迷更惨然。廿载声名埋断碣，千秋文字没荒烟。卞和有玉悲三刖，伯道无儿痛九泉。安得承祧能继述，他年华表鹤飞旋。
癸未季夏偕弟宗玉夜泛江城弟出诗索和次韵
作者：刘普
朝代：清
体裁：七言律诗

十年风雨困蓬庐，尚友千秋岂索居。且读且耕安义命，成名成业勉诗书。交朋自古心应实，学道从来念欲虚。莫怪屡空嗟寂寞，持筹人鄙是狂且。
挽张百熙联
作者：刘景侨
朝代：清
体裁：联

妇孺知司马之名，四夷方望公入相；教界为永叔所造，天下学者哭其师。
挽曾国藩联
作者：刘景尧
朝代：清
体裁：联

相业赞中兴，海宇澄清，赖矢精勤廿一载；师谟垂后世，廉勤砥砺，敢忘遗训十三年。
黄花巷新居
作者：刘景熙
朝代：清

城市亦山林，林阴一径深。长堤春草碧，古堞暮烟沈。窗北羲皇卧，瀼西子美吟。敢云居室善，且寄寂寥心。树外有青山，当门百雉环。短墙扶竹出，虚牖纳云閒。瓜长藤为壁，萍浮镜有斑。邻家寻老圃，小话夕阳殷。
黄花巷新居·其一
作者：刘景熙
朝代：清

城市亦山林，林阴一径深。长堤春草碧，古堞暮烟沈。窗北羲皇卧，瀼西子美吟。敢云居室善，且寄寂寥心。
黄花巷新居·其二
作者：刘景熙
朝代：清

树外有青山，当门百雉环。短墙扶竹出，虚牖纳云閒。瓜长藤为壁，萍浮镜有斑。邻家寻老圃，小话夕阳殷。
昆明湖杂咏
作者：刘曰萼
朝代：清

石瓮山前日又曛，绣漪桥下水沄沄。金辽往迹残碑少，谁问湖边耶律坟。
步西院作
作者：刘曰萼
朝代：清

客意如春倦，西堂暂此经。风间花上帽，人静鸟趋庭。水色穿帘白，棠阴出院青。题诗问窗竹，记否一年听。
河西务早发
作者：刘曰萼
朝代：清

落落晨星大，荒荒海气蒸。戍楼咽霜柝，水驿闪风镫。夷骑往来熟，尘沙感慨增。劫灰何代寺，我欲问胡僧。
秋日馆中述怀
作者：刘曰萼
朝代：清

秋树人家水郭烟，高原乐事自年年。一镫梦雨初闻叶，八月飞花正采棉。御岁那抛新白纻，谋生只办旧青毡。早知苏季夸金印，不换城南二顷田。
青县道中
作者：刘曰萼
朝代：清

蓦地新寒雨后生，黄花黄叶水边明。栖烟千点鸦争树，叫月一声雁过城。远浦湿连村寺晚，片帆归带海云轻。遥看直北长安路，双鬓飘萧十载情。
偕蒯礼卿京卿游虎丘二首·其一
作者：刘更年
朝代：清
体裁：五言绝句

剑池水空渌，亦号名山处。同抱稽古情，坐近夕阳树。
偕蒯礼卿京卿游虎丘二首·其二
作者：刘更年
朝代：清
体裁：五言绝句

回棹泊横塘，红玉倾春酿。哀弦韵未终，初月遥岑上。
挽曾纪泽联
作者：刘曾
朝代：清
体裁：联

文章经术绍渊源，三槐论道，重译筹边，溯廿年薄海倾心，咸钦上相家传，堂构克承，有子象贤光世德；带砺河山绵阀阅，帝眷方隆，臣精已竭，惊一夕大星韬影，我是先侯故吏，江湖垂老，此生不复见公归。
挽张之洞联
作者：刘曾枚
朝代：清
体裁：联

不殖生产，不树党援，遗疏能教天下信；廉正无私，公忠体国，纶音尤令举朝思。
归田
作者：刘曾璇
朝代：清

鱼思故池水，鸟恋旧林枝。眷怀桑梓地，舍此欲何之。廿载老寒毡，况味已深知。风尘日鞅掌，夙愿非所期。邈矣陶靖节，长吟归来辞。十年不还乡，莓苔封门户。今我复归来，旧地幸有主。先人敝庐在，犹可庇风雨。徙倚步厅前，槐荫满庭宇。俯仰增感慨，风月无今古。一从归竹社，外事不相关。早起觉日长，宽然有余闲。兀坐南窗下，恍游云水间。取我旧时业，一字严增删。聊以遣岁月，敢说藏名山。嵇康懒寄书，澹台不由径。岂曰夸孤高，迂疏本成性。得闲且课孙，自觉心神定。囊橐留一钱，图书余半乘。依然是故吾，犹有松菊兴。
归田·其一
作者：刘曾璇
朝代：清

鱼思故池水，鸟恋旧林枝。眷怀桑梓地，舍此欲何之。廿载老寒毡，况味已深知。风尘日鞅掌，夙愿非所期。邈矣陶靖节，长吟归来辞。
归田·其三
作者：刘曾璇
朝代：清

一从归竹社，外事不相关。早起觉日长，宽然有余闲。兀坐南窗下，恍游云水间。取我旧时业，一字严增删。聊以遣岁月，敢说藏名山。
归田·其二
作者：刘曾璇
朝代：清

十年不还乡，莓苔封门户。今我复归来，旧地幸有主。先人敝庐在，犹可庇风雨。徙倚步厅前，槐荫满庭宇。俯仰增感慨，风月无今古。
归田·其四
作者：刘曾璇
朝代：清

嵇康懒寄书，澹台不由径。岂曰夸孤高，迂疏本成性。得闲且课孙，自觉心神定。囊橐留一钱，图书余半乘。依然是故吾，犹有松菊兴。
早发过鸡鸣驿是日至宣府
作者：刘曾璇
朝代：清

鸡鸣传古驿，到此恰鸡鸣。路狭斜临涧，山高远见城。土风邻北口，人语杂西声。回首关南道，寒云一望平。
自嘲
作者：刘曾璇
朝代：清

生平文字最相亲，竟为斗升羁此身。得米如添新宝物，看书似遇故乡人。荒斋也可为安宅，徒步何妨当画轮。盘里犹余陈苜蓿，无须逢客说清贫。
七月二十九日得秦中赵岳生司马书知女弟于去岁四月朔日殂谢诗以哭之
作者：刘曾騄
朝代：清

离家一别十年余，噩耗传来泪袭裾。谢女空留残雪咏，鲍兄偏少大雷书。真成踽踽孤行客，尚想亭亭问字初。孰使才人悲远嫁，秦关西望雁行疏。
十一月二十八日移入任城梦园是日为王宜人忌日感而有作
作者：刘曾騄
朝代：清

辛苦买山钱，山居亦自怜。《大招》曾此夕，小别动经年。翠被生寒夜，麻衣扫雪天。芦帘兼纸阁，镫烬不成眠。
练潭旅次
作者：刘朝班
朝代：清
体裁：七言绝句

行尽舒桐几日程，练潭呼渡小舟轻。皖公山色空濛处，特为劳人放晚晴。
挽彭玉麟联
作者：刘朝相
朝代：清
体裁：联

我本草莽下士，茂古荒经，忆当年同学鸡窗，浑忘人己；翁为朝廷元勋，入相出将，到今日独昭骏烈，各判天渊。
登洪山寺
作者：刘朝英
朝代：清
体裁：七言律诗

手板朝朝兴未穷，秋来蹑屐到龙宫。金银气色寒郊外，楼阁参差暮霭中。塔势欲飞初罢磬，禅心方定一闻钟。谁言世出莲花国，却是城头姑射峰。
舟过西湖
作者：刘本杰
朝代：清

天涯地角客星孤，身是高阳旧酒徒。一叶扁舟双画桨，载将归梦过西湖。
午日次径扶韵
作者：刘本沛
朝代：清

拟将击楫渡中流，龙战吞舟不可求。续命有丝知未死，卜居无地向谁谋。杯浮白水人皆笑，户绝朱符鬼免愁。且与儿童闲斗草，葵榴先得是头筹。
泾县道中
作者：刘权之
朝代：清

绿影埋天地，濛濛望不穷。路随青嶂合，径入碧云通。野鹭栖烟白，山花夹路红。衣衫疑暗湿，出没翠微中。
衍圣公府联
作者：刘权之
朝代：清
体裁：联

到此都称香案吏；及时多种杏坛花。
过琴溪
作者：刘权之
朝代：清

闻说琴高鲤，今过跃鲤溪。奇峰含古秀，小洞护灵栖。采药来松下，成丹去水西。何时归鹤驭，桥柱倩新题。
挽彭玉麟联
作者：刘杙生
朝代：清
体裁：联

范老以江湖廊庙为怀，后乐先忧，公著勋名轶北宋；刘侯非笑貌声音所饰，训家立塾，我惭记问列西宾。
偕秦凌沧秀才侯青溪道士游管社山
作者：刘松苓
朝代：清

太湖三万六千顷，沐日浴月雄东南。扁舟我昔灾茅酒，蛟龙窟穴穷幽探。咽呜咄咤山鬼遁，喝落星斗澄寒潭。身披羊裘歌大夏，故友重招来管社。冯夷欺我老不才，驱令洪涛迎棹打。仓皇之间傍溪曲，莲沼菱塘鉴青渌。杨君旧宅苑榭荒，巨手开山殊不俗。从容小憩更远寻，披荆拨莽临高岑。刖有异境豁人目，水势震荡山浮沈。千帆络绎初如织，樯影都从天际没。夫椒槜里指顾间，少伯夷光人恍惚。浮生碌碌悲如何，白日消磨空浩歌。只今亢旱秧欲死，愿举震泽倾滂沱。
客有问东武名胜者略举示意
作者：刘果
朝代：清

澄鉴决淇白玉堆，青峰插汉五莲开。春前花满卢敖洞，雨后云封苏子台。夜半琅琊先见日，天晴潮汐书闻雷。李斯古篆留清署，为记秦皇览胜来。
山家
作者：刘果
朝代：清

略彴横施磴道偏，棱棱石齿草芊芊。溪宽树影遥沈水，云起山峰上接天。尘世莺花浑是梦，烟霞鸡犬尽疑仙。亦知大隐非容易，欲向此中小结廛。
赠姜勉中昆仲
作者：刘果
朝代：清

吴门风雨听鸡声，共被君家旧著名。鼓瑟耻为齐处士，传经犹是鲁诸生。孝能继志由天性，淡以论交见古情。一榻东邦三皂帽，幼安千载有同盟。
秋日城西访友
作者：刘果实
朝代：清

葡萄熟后已无瓜，杨柳萧疏村径斜。一树当窗门静掩，豆花红处是君家。
挽华鹅湖先生
作者：刘果远
朝代：清

昭代圭璋器，清时鸾凤仪。宅心惟济困，体国在扶危。箕尾归何早，夔龙祀岂迟。典型犹未远，遗惠遍江湄。
挽吴可读联
作者：刘枝彦
朝代：清
体裁：联

一息不忘君，垂尽孤臣，犹有封章陈黼座；只身甘殉主，传家清节，仅留遗墨付贤郎。
挽张之洞联
作者：刘树仁
朝代：清
体裁：联

天下处多事之秋，沧桑变局，镇以雍容，一编奏议千秋鉴；故乡溯文明之始，江渚高楼，俨然风度，两行泪雨八哀诗。
乞假省亲道中作
作者：刘树堂
朝代：清

曜灵无停照，亲恩无尽期。罔极歌游子，游子同念之。太真忠谅士，绝裾将何为。虽曰王室故，其如子道亏。繄予甫髫龄，绕膝时提携。趋庭秉彝训，圣贤以为师。澄清摅素抱，卓立树宏规。屡贻卞和叹，中途空徘徊。登高望四野，樵子采兰归。借问荷锄者，采之将遗谁。云是奉高堂，用以佐瓶罍。我闻樵子言，恻恻令心悲。关中变仓卒，路断音书稀。就徵参帷幄，刁斗靖京畿。运会无终极，寒暑有转移。桑榆荣晚岁，爱日贵及时。一官何所恋，去去安足辞。北临大行道，嵚巇险如夷。浮名不误己，眷顾在庭帏。岂复朝还暮，迹阻神先驰。回心消壮志，守拙罄乌私。宁与鸡雏偶，讵随鸿鹄飞。
初月
作者：刘树堂
朝代：清

乍见疑非是，哉生画阁东。不随银汉白，翻对夕阳红。映水连成璧，衔山曲挂弓。邀来光一线，照遍九垓中。
宁郡未复大兵云集居民转徙悲不自胜
作者：刘树堂
朝代：清

积雪连天白，重阴翳未光。边城飞羽檄，转徙泪成行。裋褐不完体，饥孩弃路旁。宁无慈母意，待哺有高堂。昔也栖丹穴，俯仰乐未央。中途一失所，饮恨百年长。豺虎食当道，白骨萎沙场。身死知何处，凄怆断衷肠。过者不忍闻，如渡深无梁。何时济舟楫，欢腾齐万方。
石穴吟
作者：刘树堂
朝代：清

陡绝羊肠道，崖居半壁悬。虹桥浮石磴，铁锁相勾连。仰观犹惴悚，凿险孰使然。征士视耽耽，悉索惫经年。居高宁不畏，失足坠重渊。水深陷犹后，火热避于前。烽烟何日靖，王道荡平平。闬闳安旧宅，稳步听流泉。
花朝雪霁出三峡
作者：刘树堂
朝代：清

片帆来天上，猿声不住啼。云横千树短，雪压万山低。锦水腾龙甲，春花衬马蹄。壮怀如可遂，定傍画桥栖。
贺李鸿章70寿联
作者：刘树堂
朝代：清
体裁：联

上相太史，一德辅三朝，功光日月；元戎钦使，只身行万里，学冠天人。
上海大新旅馆联
作者：刘树屏
朝代：清
体裁：联

大瀛海环神州赤县之旁，邹子雄谈，地球九万里；新国民咸结轨联航而至，春申上客，珠履三千人。
上海愚园桥亭联
作者：刘树屏
朝代：清
体裁：联

谈言微中可解纷，当入古史记滑稽列传；声音之道通乎政，请看新世界戏曲改良。
上海桃源隐菜馆联
作者：刘树屏
朝代：清
体裁：联

乡味殊佳，莫恋江东饱莼菜；人间何世，偶从海上得桃源。
义庄联
作者：刘树屏
朝代：清
体裁：联

宛孔氏由冶铁起家，一代豪名货殖传；范文正以义庄赡族，百年阴德岁寒堂。
代汤寿潜挽汪洵联
作者：刘树屏
朝代：清
体裁：联

公为儒林丈人，不独能书，雄视千古；我抱世界观念，愿以此意，质诸九原。
代汤寿潜贺江春霖60寿联
作者：刘树屏
朝代：清
体裁：联

高冈凤凰，孤唳天表；空山松柏，共保岁寒。
叶氏怀德堂联
作者：刘树屏
朝代：清
体裁：联

自宋明而还，范氏义庄，郑氏义门，踵厥成规，以甬上为天下倡；仿东西各国，学堂主教，善堂主养，焕然大备，惟沪渎开风气先。
庚子秋金丈溎生以冰泉集索和时有谓伯兄葆真已遭拳祸者集中有伯兄书后一篇读之增痛
作者：刘树屏
朝代：清

漫叟一亭古，琴尊续旧游。风泉满清听，天地入高秋。茶味静中永，诗魂醉里收。苍梧故炎徼，胜迹待冥搜。粟香披大集，名下固无虚。老去宦情淡，归来尘事疏。招邀书画舫，卜筑水云居。我欲图蓑笠，持竿逐老渔。伯氏文章伯，惊心汗漫游。临歧才一瞬，小别竟千秋。荔薜魂无语，榛荆骨未收。名山傥不朽，遗箧忍重搜。风尘正澒洞，畿甸况空虚。白挺交衢乱，红镫闪月疏。土沙卿相血，豺虎帝王居。重我鸰原痛，张图问野渔。
庚子秋金丈溎生以冰泉集索和时有谓伯兄葆真已遭拳祸者集中有伯兄书后一篇读之增痛·其一
作者：刘树屏
朝代：清

漫叟一亭古，琴尊续旧游。风泉满清听，天地入高秋。茶味静中永，诗魂醉里收。苍梧故炎徼，胜迹待冥搜。
庚子秋金丈溎生以冰泉集索和时有谓伯兄葆真已遭拳祸者集中有伯兄书后一篇读之增痛·其三
作者：刘树屏
朝代：清

伯氏文章伯，惊心汗漫游。临歧才一瞬，小别竟千秋。荔薜魂无语，榛荆骨未收。名山傥不朽，遗箧忍重搜。
庚子秋金丈溎生以冰泉集索和时有谓伯兄葆真已遭拳祸者集中有伯兄书后一篇读之增痛·其二
作者：刘树屏
朝代：清

粟香披大集，名下固无虚。老去宦情淡，归来尘事疏。招邀书画舫，卜筑水云居。我欲图蓑笠，持竿逐老渔。
庚子秋金丈溎生以冰泉集索和时有谓伯兄葆真已遭拳祸者集中有伯兄书后一篇读之增痛·其四
作者：刘树屏
朝代：清

风尘正澒洞，畿甸况空虚。白挺交衢乱，红镫闪月疏。土沙卿相血，豺虎帝王居。重我鸰原痛，张图问野渔。
愚园新厅书房联
作者：刘树屏
朝代：清
体裁：联

渐不为人识；时还读我书。
愚园某楼联
作者：刘树屏
朝代：清
体裁：联

新居拓静安寺之旁，频年艺竹栽花，敢上规开府梨桃，征君松竹；空气自太平洋而至，几辈凭栏把酒，尽消受管弦夜月，纨绮清风。
愚园联
作者：刘树屏
朝代：清
体裁：联

柳州媚古沿愚谷；庾信投闲赋小园。
愚园花神阁联
作者：刘树屏
朝代：清
体裁：联

花花叶叶，翠翠红红，惟尔神着意扶持，不教雨雨风风，清清冷冷；鲽鲽鹣鹣，生生世世，愿有情都成眷属，长此朝朝暮暮，喜喜欢欢。
愚园花神阁联
作者：刘树屏
朝代：清
体裁：联

蕙带荷衣，偃蹇姣服；兰橑桂栋，芳菲满堂。
扬州济良所联
作者：刘树屏
朝代：清
体裁：联

是鳏寡孤独外别一种无告穷民，我只当儿女看来，欲借慈航渡孽海；于罟擭陷阱中开这条放生大路，谁能把繁华唤醒，不留地狱在人间。
挽何眉生联
作者：刘树屏
朝代：清
体裁：联

大云不出山，天下苍生饮其泽；朝露庸非福，世间群盗况如毛。
挽孟森母联
作者：刘树屏
朝代：清
体裁：联

痛无父无母，同作鲜民，寸草春晖二三月；叹难兄难弟，尽成伟器，灯影机声四十年。
挽李超琼联
作者：刘树屏
朝代：清
体裁：联

惟公以风流文藻冠吴中，兰陵故封，踵武荀卿曾作令；有子将行歌负薪泣道危，寝丘何处，伤心孙叔竟无田。
挽李超琼联
作者：刘树屏
朝代：清
体裁：联

惟公以风流文藻冠吴中，兰陵故封，踵武荀卿曾作令；有子将行歌负薪泣道左，寝丘何处，伤心孙叔竟无田。
挽汪洵三叔丈联
作者：刘树屏
朝代：清
体裁：联

海内竟无家，唐李邕鬻字为生，剩有高名寿金石；人间问何世，晋士燮祝宗祈死，甘随浩劫付沧桑。
挽王念祖联
作者：刘树屏
朝代：清
体裁：联

王乔作吏本仙班，讴思所系，历久不渝，泪满吴中遗爱碑；陶令去官痛时局，死丧之余，无几相见，目愁江上故人书。
挽王某父联
作者：刘树屏
朝代：清
体裁：联

勖子以侯官林公，及吾身见马非鸦片之肃清，虽死无憾；持家法湘乡曾氏，过其庐有猪书鱼蔬之风味，于后必昌。
挽陆润庠联
作者：刘树屏
朝代：清
体裁：联

托孤无愧蜀丞相；承旨羞为留状元。
澄衷学堂联
作者：刘树屏
朝代：清
体裁：联

昔以孤幼，旅寓申江，自伤老大无成，有类夜行须炳烛；今为童蒙，特开讲舍，所望髫年志学，一般努力惜分阴。
茶室兼澡堂联
作者：刘树屏
朝代：清
体裁：联

正瓯越销兵沪杭同轨之时，借胜境涤尘嚣，在明圣湖六桥以外；问陆公茶灶屈子兰汤何处，有层楼矗云表，距清泰门百武而遥。
西湖三忠祠联
作者：刘树屏
朝代：清
体裁：联

与立尚书联阁学，同罹北寺奇冤，痛箧中谏草未寒，浅土黄沙，正气竟埋燕市血；配岳鄂王于少保，一例西湖庙食，望天半灵旗齐下，云车风马，忠魂常咽浙江潮。
西湖三忠祠联
作者：刘树屏
朝代：清
体裁：联

较箕子奴包胥哭更益伤心，遗恨千秋，男儿死而死；与苍水墓岳王祠遥相把臂，迎神一曲，我公归不归。
赠金蓉镜联
作者：刘树屏
朝代：清
体裁：联

委心仍郁湘累痛；努目方参弥勒禅。
挽张之洞联
作者：刘树杰
朝代：清
体裁：联

通经学古、行道救时，忆廿一年前训勉殷勤，痛广雅心传，空怀立雪；独保路权、力存国粹，当二十世纪纷乘变故，问中流手挽，谁嗣遗风。
挽曾国荃联
作者：刘树棠
朝代：清
体裁：联

才略与管乐等，名位与韩范同，江水泣寒云，岘首长悲羊叔子；立功在左李先，归真在彭杨后，海风腾噩浪，蛮陬痛哭武乡侯。
题《田氏族谱》
作者：刘树棠
朝代：清

君家门第素馨香，祖宗培植世泽长。开创伟绩前人著，垂留统续哲嗣扬。功德从来多积累，文明自此益辉煌。新诗不敌召南句，好赋麟趾第一章。
挽张之洞联
作者：刘树鑫
朝代：清
体裁：联

公真名世才，事业文章，能使全球齐俯首；我为天下痛，危疑震撼，从此砥柱更无人。
宗祠落成
作者：刘桂芳
朝代：清
体裁：七言律诗

门外清潭夸彩虹，寝成今日慰幽宫。分支湘水源流远，合族江皋谱系通。俎豆继承新手泽，衣冠犹振旧儒风。子孙入庙宜思敬，世世无忘缔造功。
赋得红见海东云
作者：刘桂芳
朝代：清
体裁：五言排律

日浴沧波上，云燕天汉横。霞光从震出，绛气象离明。文杏千枝晓，蟠桃一树晴。烛龙麟甲动，火凤羽毛呈。叆叇疑眸集，絪缊拂面迎。彤墀清昼永，风暖奏韶英。
天险阁
作者：刘梁嵩
朝代：清

旋折初惊大壑雷，凌空复上剧崔嵬。白云无际疑天尽，翠巘何年倚剑开？一路水从汾曲合，千层山抱雁门回。中原地势经西折，眺览重增庾信哀。
真州江上逢故人
作者：刘梁桢
朝代：清

片帆乘夜发，凉月渡头昏。渔火明沙岸，江流绕郭门。蹉跎皆鬓短，耆旧几人存。山色依然绿，相携倒玉樽。
哭鲍海门
作者：刘梦熊
朝代：清

组绶翻嫌近钓名，羡君绮岁句从衡。玲珑玉镂窗前色，飘渺箫传海上声。逐鹿中原轻秀水，争袍内苑藐新城。少微星陨诗篇在，万古江河对月明。
月夜南楼漫兴
作者：刘梦熊
朝代：清

月出江南好，山光浸碧流。平生多古意，第一在高楼。天远人何处，高怀我欲秋。不关情思迥，身世久浮鸥。
生孙
作者：刘棨
朝代：清

休怪年来白发新，添丁汤饼会频频。掌纹差喜堪绳祖，食指添繁渐累人。我以江山经岁月，儿从襁褓走风尘。何时共聚枌榆社，绕膝含饴乐是真。
挽曾国荃联
作者：刘森栴
朝代：清
体裁：联

一门将相起诗书，功在河山，名在史册；累世皇恩封侯伯，前有烈祖，后有文孙。
谢病
作者：刘楚英
朝代：清

频年乌帽抗黄尘，风雨兰泉抱采薪。手版居然抛俗吏，头衔端合署诗人。药炉经卷清凉散，匣剑囊琴自在身。枯菀静观名利客，何如舍筏度迷津。
灵山杂兴二首·其一
作者：刘楷
朝代：清
体裁：五言绝句

别山三十年，苦忆山中静。云深鸟不知，天外一声磬。
灵山杂兴二首·其二
作者：刘楷
朝代：清
体裁：五言绝句

众山束一溪，溪流绕山外。时有问津人，桃源闻犬吠。
三效欧阳体次苏子瞻韵
作者：刘榛
朝代：清

天女剪花不剪叶，散作人间一夜雪。无枝无蒂故斜横，欲前欲却嗟清绝。老屋疏棂偏觅寻，回峰断岭随曲折。狮子座成儿手皴，鹧鸪斑到客裘灭。怒发土囊扫不开，浓垂天幕谁忽掣。三战贾勇历赤拳，十觞薄醉晕红缬。令申纵不自昔悬，妆缀原非士所屑。世上营营同此看，才有旋无只一瞥。深积妙化别堪思，拘方泥象又何说。一卷相映不畏寒，我胸长有凉如铁。
僧舍对雨柬牧仲
作者：刘榛
朝代：清

何物增愁绪，孤城受雨痕。草分千嶂湿，风锁一江昏。乞米劳僧饭，赊鱼佐客尊。应知乘兴棹，已到戴逵门。
雪
作者：刘榛
朝代：清
体裁：古风

入春三日云气扬，一夜滕六过章江。幕府清寒冰堪结，霏霏况复三尺彊。家住梁园旧与狎，风流文雅还未荒。摇笔一弄郢人曲，敢叱司马惊邹阳。于今志气甘消歇，徒拥破被高眠僵。公念故人下折简，聿来南浦同寒光。凌晓山郊莽四顾，缤纷直似平台乡。不远庐陵存遗令，白战旗鼓期相当。寸铁尺箠毋容假，一往真勇空拳张。眉山遵之如萧律，我亦三申悬罚觞。莫尽扫烹蟹眼铫，且须留充驴背囊。我闻此地二十载，阴蚀寒剥群生伤。但知三时剜肉赤，谁听一声歌竹黄。公吹葭灰温百物，又感麦瑞来千仓。喜极频将穿履踏，团取还作解酲尝。尝似嵰山甜且香，愿赋既饱十三邦。
雪再次欧公韵
作者：刘榛
朝代：清
体裁：古风

五出试验春来萼，鸳瓦初承纸样薄。疏疏枯叶零乱鸣，洒洒空城次第作。渐凝径竹强撑持，不辨云山莽寥廓。深壑偏容风去填，清江更比日能烁。身若栩栩在广寒，世已漫漫连碧落。何处觅得三窟㕙，果然溷作一丘貉。佳人自会茶铛扫，小儿戏为粉餈攫。累积有时折冻松，翔回无地啄饥雀。谢庄原不在鲜衣，东郭何妨少完屩。惟我来分销金煖，与公堪斗拈髭乐。天地精华足探搜，儿女涂抹尽涤瀹。老兴雪时愈骞腾，本色风光归澹漠。坚阵要防攻偏师，对垒不容持短槊。孙武徒将粉黛驱，不堪白战将军发一噱。
饯春
作者：刘榛
朝代：清

年年饯春归，试问春归处。东皇笑不言，潜逐飞花去。春归春便归，莫更留春住。回首五十年，颇恼春相误。春归春径归，归说有馀情。还从清梦底，唤我树头莺。有愁不带去，无愁何送来。倚栏痴儿女，落月尚徘徊。
饯春·其一
作者：刘榛
朝代：清

年年饯春归，试问春归处。东皇笑不言，潜逐飞花去。
饯春·其三
作者：刘榛
朝代：清

春归春径归，归说有馀情。还从清梦底，唤我树头莺。
饯春·其二
作者：刘榛
朝代：清

春归春便归，莫更留春住。回首五十年，颇恼春相误。
饯春·其四
作者：刘榛
朝代：清

有愁不带去，无愁何送来。倚栏痴儿女，落月尚徘徊。
初度日客过
作者：刘正宗
朝代：清
体裁：七言律诗

长安逐队又三年，此日秋光亦可怜。诗酒有情禁白发，风尘无恙剩青毡。浮云过眼千峰矗，良夜当杯片月悬。莫道乡心惊旅梦，兴衰曾见海为田。
和天宁寺浮图歌
作者：刘正宗
朝代：清
体裁：古风

高标突兀撑霄碧，西俯昆仑东碣石。电光过眼阅大千，咫尺换尽长安陌。无风铃铎乍传声，半夜萧萧龙象行。盘空孤鹤栖复惊，下瞰蚁垤日纵横。寺中老僧去还来，佛灯寂寂照青苔。
在昔
作者：刘正宗
朝代：清
体裁：古风

在昔登舟日，鬓发如黑丝。解缆西塘侧，繁霜入镜垂。岂其苦奔波，有怀空自知。川谷远无梁，虎豹踞路歧。惊魂怵难定，梦里返江涯。心折饱忧畏，骇浪复无时。回首顿三秋，电光阅弈棋。朝来驱羸马，春风面上吹。履穿厌冰雪，又看芳树枝。宁不思远道，远道力已疲。既老休徵逐，往事安可追。晓日鸣乳鸠，燕语影差池。大化本无停，物理遂所私。古有赤松游，高踪慕茹芝。
对镜叹
作者：刘正宗
朝代：清
体裁：古风

少年对镜颜色好，衰年对镜颜色老。镜里容光能几时，回头绿鬓成枯槁。开匣莫拂镜上尘，镜明空见白头早。亦知白头不可黑，有时白头不可得。窗前槿花换朝荣，日暮临风已无色。寄语少年速为欢，他日欢场徒恻恻。百金刀环明月辉，千金骏马黄金勒。章台杨柳饶春风，醉来光动玉台侧。不见老翁空叹息。
济上行
作者：刘正宗
朝代：清

百鸟皆有巢，群动各有匹。艰虞生不辰，满目一凄恻。有客济上来，为我述荡析。势累鬻道旁，云是捷功得。初但贵红颜，后乃空原隰。红颜供余欢，老稚获赎直。百年生聚地，千里瀰荆棘。朝廷望拊循，吁嗟谁失职。同是血气伦，不许恋蓬筚。苌楚古有谣，相对付啾唧。非无东陵资，安堵正深壁。每读《舂陵行》，泪落沾胸臆。眼前旌旗红，又向春明出。所愿念疮痍，无使生相失。
济上行
作者：刘正宗
朝代：清
体裁：古风

百鸟皆有巢，群动各有匹。艰虞生不辰，满目一凄恻。有客济上来，为我述荡析。势累鬻道旁，云是捷功得。初但贵红颜，后乃空原隰。红颜供余欢，老稚获赎直。百年生聚地，千里瀰荆棘。朝廷望拊循，吁嗟谁失职。同是血气伦，不许恋蓬荜。苌楚古有谣，相对付啾唧。非无东陵资，安堵正深壁。每读《舂陵行》，泪落沾胸臆。眼前旌旗红，又向春明出。所愿念疮痍，无使生相失。
玉芝宫对雪呈诸同官学士
作者：刘正宗
朝代：清
体裁：七言律诗

苍茫雪色澹遥空，隐几长吟兴未穷。别殿不闻来翠辇，六花犹自舞东风。依依苑柳添丝软，寂寂炉灰近酒红。珥笔几人歌瑞霭，调高属和愧衰翁。
老妇行
作者：刘正宗
朝代：清
体裁：古风

东家老妇垂白发，樵爨无力余病骨。岂复有意斗蛾眉，坐守深闺费岁月。却忆当年初嫁时，含羞对镜理胭脂。但愿同心不重色，肯学桃李信风吹。宁知此意竟难明，时移岁换天无情。翠翘珠襦尽零落，闺中甘逐众人行。自解悲欢随所遇，红颜自古草头露。只今幸无入宫妒，裙布钗荆亦已足。愿将锦瑟与瑶琴，一时并写《白头吟》。寂寂空房恐虚度，敢道人新不如故。
山游限韵
作者：刘正谊
朝代：清

越峰万叠清，高与苍穹薄。烟云互隐现，盘郁列岩壑。兹山卧南隅，芙蓉擎千萼。两崖界清溪，石发细可擢。沿流陟崔巍，飞翠眉边落。危磴空际悬，修绠差相若。翻疑太古初，神工巧空凿。纡回得平衍，心目悠然拓。古杀围松杉，疏钟度寥廓。山僧宿所谐，不厌逢迎数。妙谛竖拂诠，尘襟汲泉濯。卓午日影圆，幽奇导我索。老藤蛟虬盘，怪石虎豹攫。湍激金铁撞，禽喧丝竹作。岚封洞杳冥，藓蚀碑斑驳。奋力蹑崇冈，忘疲循略彴。海气忽吹来，天风唳孤鹤。视听乃一新，斯游良可乐。归途眷林峦，斜阳红半角。揽胜有前期，更订山灵约。
自笑
作者：刘正谊
朝代：清

自笑情何僻，谋生竟未能。鬻田买古砚，贷米给诗僧。花月耽成癖，禽鱼狎似朋。室人交谪我，妇语不须应。
访毛西河太史留赠
作者：刘正谊
朝代：清

充栋书成自不刊，频年握椠暑兼寒。鲁鱼舛后多釐正，秦火焚来尽补残。画舫两湖明月共，篮舆十里好山看。感施馀论沾荒帙，白苇黄茅足改观。
挽张之洞联
作者：刘毓珣
朝代：清
体裁：联

降河岳神，生申及甫；读诸葛赞，匪伊则皋。
别友
作者：刘毓盘
朝代：清

安能郁郁久居此，抖擞缁尘白纻衫。转捩中流多涉险，东风虽好不张帆。
喜晴
作者：刘毓盘
朝代：清

梦回闻鹊欢，咄咄曦当昼。缸爿云扫开，积气塞天漏。譬诸久病痊，燥湿理相纠。无田不为灾，我独得天厚。此邦最低下，粉饰风俗厚。游民一胡多，弃土每八九。所恐黄淮冲，流离遍衰幼。蠲赈事两难，外肪中已朽。救荒于既荒，铤险絷鹿走。安能饥不食，祸率起于口。惟俭能支贫，转移一反手。使天而雨珠，我得食诸否。
太湖
作者：刘毓盘
朝代：清

寒雁不成字，远山将化烟。大圜生脚底，摇梦入秋天。
茅山
作者：刘毓盘
朝代：清

飞花香过山去，老树声作涛喧。终日不闻世事，此间即是桃源。
西楼野望
作者：刘氏
朝代：清

一片清秋色，西村八九家。渔人归去晚，沽酒入芦花。
道中见元朔山
作者：刘永椿
朝代：清

策马关山道，峰岚入眼多。西来连白云，北折抱黄河。云气速孤鸟，烟痕淡远螺。看山情不厌，恐负客中过。
挽彭玉麟联
作者：刘汉章
朝代：清
体裁：联

范文正自以天下为己任，忆鞠躬尽瘁，只手安民，二百年来留正气；张子房竟弃人间而仙游，怅匏系金陵，星沉衡岳，四千里外泣忠魂。
挽曾国荃联
作者：刘汉章
朝代：清
体裁：联

伟绩佐中兴，栉风沐雨，再造河山，自古论名臣，端赖廓清恢海宇；优容归大度，纬武经文，多储将相，不才负盛德，空教悲痛仰星辰。
挽曾纪泽联
作者：刘汉章
朝代：清
体裁：联

生世本不凡，乃武乃文，威振华夷超一代；承先朝报国，大忠大孝，勋垂史册炳千秋。
长干行五首·其一
作者：刘汉系
朝代：清
体裁：古风

越王鸟喙人，报仇身不死。二里八十步，筑邑长干起。
长干行五首·其三
作者：刘汉系
朝代：清
体裁：古风

长干有艇子，两桨鼓凉篷。白鹭洲在右，赤石矶在东。
长干行五首·其二
作者：刘汉系
朝代：清
体裁：古风

长干有大市，杂遝丽丹阳。太平治四叶，江表属孙郎。
长干行五首·其五
作者：刘汉系
朝代：清
体裁：古风

正德官家来，南门籥已上。万岁拥长干，圣人次万丈。
长干行五首·其四
作者：刘汉系
朝代：清
体裁：古风

长干小女儿，玉腕更朱唇。镂竹床上眠，千金无由亲。
同淇瞻登伾山
作者：刘汉藜
朝代：清

北阙浮云迥，伾山秋色多。寒声落危石，木叶下黄河。抗疏新骢马，传经旧薜萝。少年登眺意，回首已蹉跎。
山斋自警
作者：刘汋
朝代：清
体裁：古风

迷鸟不择林，渴马不择泉。恒情此汲汲，志士独未然。盗泉岂偏浊，恶木非不繁。君子恶其名，岂为乾糇愆。箕阴遁许由，夷叔卧西山。虽然迹艰苦，素志不可迁。人谁无此志，我独被牵缠。老大嗟何及，诫之贵当年。
挽曾国荃联
作者：刘汝翼
朝代：清
体裁：联

将军故垒，丞相新祠，从百战后重领江南，岿然棠棣碑高，万民坠泪；父老讴歌，远人问讯，忽一岁中同归天上，伟矣竹林绩迈，两字褒忠。
思亲一首寄呈大姊
作者：刘汝藻
朝代：清

秋雨兼旬久，水溢芙蓉塘。芙蓉波淼淼，别绪与之长。昨梦游九峰，严亲劝加觞。慈帏欣促坐，笑语殊未央。醒来一叹息，落月满屋梁。忆昔别亲时，牵衣断人肠。提挈荷亲恩，镂骨深未忘。凉秋届九月，节序记白藏。空庭木叶脱，微风发清商。霜威搜北窗，露气侵西廊。亲年已垂耄，晓寒袭帷裳。远别心耿耿，含悲泪浪浪。伯兄登龙门，仲兄贡玉堂。膝下更无人，谁为感冰鲂。幸赖吾姊贤，差能奉壶浆。云间足珍味，鲜肥产江乡。泖湖风浪阔，鲈鱼巨口张。更兼华亭舍，莼菜绿含芳。甘脆粗足供，所愿亦已偿。我今隔梁溪，《陟岵》心所伤。愿亲赐尺书，河鲤遥相将。潮落薛淀湖，烟波浩茫茫。
有感
作者：刘汝藻
朝代：清

身世茫茫万事非，歌残黄鹄泪频挥。休题旧恨添眉皱，莫放新愁减带围。荒院小猧迎客吠，空仓饥雀避人飞。韶光瞥眼春如梦，怕检箱中金缕衣。
采莲词偕伯嫂分韵同作
作者：刘汝藻
朝代：清

吴姬采莲漾银塘，打桨惊起双鸳鸯。鸳鸯飞散入远沚，千柄红莲绿云里。绿云覆渚菡萏秋，花开出水过人头。过人头，入花去，棹讴一曲不知处。折得莲花笑语归，香风一剪吹罗衣。
偕友人登虎山观音堆眺望
作者：刘沄
朝代：清

虎山春暖共攀跻，飞步凌空下望迷。城郭万家无近远，烟云几处互高低。藐姑疑接神人迹，僧寺来寻旧日题。安得脱然游物外，不教尘世日栖栖。
荣经即事
作者：刘沅
朝代：清

竞说铜山利，谁怜象齿焚。双江成古堑，一马上秋云。人事风波驶，天心冷暖分。箐林春未晚，蔬笋恋余薰。
挽彭玉麟联
作者：刘沣香
朝代：清
体裁：联

家称处士，国表直臣，驾我郡二百年仕宦名流，风声树并衡岳峻；生有明威，没留遗爱，合长江数千里军民人侣，雨泪倾盈楚水寒。
题姜女祠
作者：刘泽
朝代：清
体裁：七言律诗

去国寻夫几万程，荒山完节一身轻。竹支犹写登高恨，泉水空闻痛哭声。皦日青松余正气，悲风白骨怨长城。秦灰既冷芳名烈，不比人间儿女情。
挽曾国荃联
作者：刘泽寰
朝代：清
体裁：联

片长寸技，因材笃焉，惜鲰生曾侍晋阳，西奔南随，徒辜爱日三冬惠；安夏攘夷，厥功懋矣，伤大星顿沉江表，东隅北极，同哭擎天一柱倾。
挽曾纪泽联
作者：刘泽寰
朝代：清
体裁：联

藉世臣品望平夷，全节生还，薄海争夸文正在；辅幼主忠贞谋国，半途仙去，异声同哭武乡亡。
挽张之洞联
作者：刘洪烈
朝代：清
体裁：联

为人不敢为，任人不能任，思精体大，节错根盘，政略独出冠时，知皆本生平所学；在外则外治，在内则内安，疑难虽多，忠诚无二，鞠躬尽瘁以死，真可称社稷之臣。
游九原山和壁上韵
作者：刘洽
朝代：清

下马寻幽古涧隈，泉分清浊望中开。人家急溜安春碓，天影寒潭漾钓台。几树夕阳归骑促，一川烟草夜鹰来。沧浪一曲君听取，渔夫歌成白雪堆。
黄鹤楼联
作者：刘济川
朝代：清
体裁：联

仙去何之，问几时黄鹤飞回，重谱落梅吹玉笛；我来已晚，幸千载白云依旧，醉邀明月倒金樽。
史梦兰继室田太夫人九十大寿
作者：刘润琴
朝代：清
体裁：联

令子动名在三辅；大年颐养若初春。
挽吴可读联
作者：刘淇
朝代：清
体裁：联

留谏疏入筹大统，合血泪以陈情，劲节昭昭，数行书捐躯报国；读敷奏悲失良朋，赋招魂而叹息，孤忠耿耿，千百载虽死犹生。
四时词
作者：刘淑颐
朝代：清

云母空窗晓烟薄，池边雨过飘帷幕。日长风暖柳青青，银钱千条度虚阁。卷帘巢燕羡双飞，芳草王孙归不归？曾寄锦书无限意，箧香消尽别时衣。午睡醒来愁未醒，烦襟乍触冰台冷。白莲池畔送清香，楼角渐移当路影。临风兴叹落花频，又喜幽亭蕙草新。永日迢迢无一事，双双斗雀动阶尘。水映轻苔犹隐绿，夜窗飒飒摇寒竹。井边疏影落高梧，鸟啄风筝碎珠玉。觉来红树背银屏，露湿丛兰月满庭。扃闭朱门人不到，轻罗小扇扑流萤。城上暮云凝鼓角，狐裘不暖锦衾薄。楼寒院冷接平明，檐外霜花染罗幕。烟生密竹早归鸦，向镜轻匀衬脸霞。迟日未能消野雪，故穿庭树作飞花。
赠宋牧仲方伯
作者：刘淑颐
朝代：清

曾入甘泉侍武皇，暂随红旆佐藩方。长承密旨归家少，出使星轺满路光。谋略久参花府盛，风流三接令公香。共言东阁招贤地，肯为诗篇问楚狂。
登宝通寺
作者：刘淳
朝代：清
体裁：七言律诗

罡风吹到九霄来，塔顶摇摇势欲摧。叠嶂有灵横地出，长江如线画天开。吾生幸得观三楚，此笔曾经赋五台。久客悲秋殊潦倒，盛年空负菊花杯。
登黄鹤楼放歌，赠别马柏坪大令
作者：刘淳
朝代：清
体裁：古风

鸿翼摧折龙门死，孤舟来泊秋烟里。武昌何人识俊雄，惟有吹笛之仙柏坪子。吹笛仙人淩九霄，尚有幻影留纤毫。数百年来擅此地，不减灵山法座高。其上飞楼百尺乱云日，其下长江万里生波涛。此翁睡倒不复问，焉知人世有二豪？长啸登楼开碧牗，吞若云梦者八九。兴发欲问费道人，低眉不肯一开口。神仙能鍊丹砂成黄金，不能分灵气与土偶。如此仙人安用哉，邯郸梦熟何时回？久溷黄尘岂无累，没尽鞭霆逐电之奇材。索莫无言舍之去，走寻柏坪闭关处。柏坪作吏屡摧藏，意气如前不可当。纵谈十二万年事，酣饮三千六百场。王蔡都是入幕宾，脱手千金赠故人。解组萧然只琴鹤，朝衣典却甘长贫。故将军恒不快意，醉后难恕灞陵尉。忆君天末为君愁，忽慢相逢心已慰。英雄不遇终飞升，旦夕荣落何足计？费仙或恐非真仙，仙者心清骨自异。谀颂纷纷聒耳繁，此中岂是久留地？我若得道深入十洲三岛间，安能复为儿童刻画作游戏？柏坪闻此叹未终，又闻我当之江东，慷慨气欲成白虹。海上钓鳌远相寄，君勿蹉跎忧患中。
黄鹤歌送陈仲久
作者：刘淳
朝代：清
体裁：古风

君昔探胜香炉峰，脚踏片片青芙蓉，歌成飞出双白龙。豫章诸子尽倾倒，至今秀色罗胸中。归来笑傲江城里，高揖吾党二三子。黄州冲逸荆州豪，走虱其间奉牛耳。十上空随计吏车，羡君南访武陵花。我辕始南君又北，风流云散天之涯。司空持节临天台，妙选英翘幕府开。得君双眸炯岩电，搜出东南金箭才。千里飞瀑石梁落，八月惊潮海上来。游尽天下奇山水，交尽天下奇男子。咳唾珠玉不自矜，拥鼻行为苍生起。黄鹄矶头雪乱飞，楼上仙人横笛吹。我乘扁舟破巨浪，仙人招手云中归。饮一斗，歌一曲。六逸不能如我狂，三公不能使我屈。送君匹马之长安，朔风萧萧天苦寒。旧游忆我如相问，万里沧波一钓竿。
塞上曲
作者：刘淳初
朝代：清

路绕炖煌更酒泉，横戈誓欲扫穷边。伤心一片长安月，直向黄河尽处圆。
秋怀
作者：刘淳初
朝代：清

摇落丹枫万绪哀，振衣长啸最高台。千家断杵先秋落，八月飞涛动地来。壮志多乖愁倚剑，中原无事任衔杯。谁知明镜凋皤鬓，欲老甘泉献赋才。
过王缙云为述鲁之近状
作者：刘淳初
朝代：清

中原二子分飞后，不见沧溟跋浪开。阿大相逢初问讯，王郎落魄使心哀。江山入蜀多奇气，风雨论交必隽才。请为楚狂尽卮酒，高歌西望故人来。
偶书
作者：刘清
朝代：清

愁是秋所成，经春偏愈剧。耿耿有物存，驱之寡奇策。虽或听流泉，泉声更凄激。思欲凌风翔，而不生羽翼。庶几学神仙，聊用展胸臆。神仙则谓予，君计胡太迂。灵琐颇偃蹇，玉京亦崎岖。三万六千日，疾于箭脱弧。鍊汞事丹砂，几人得其珠。鸟申而熊经，徒自瘁厥躯。
偶书·其一
作者：刘清
朝代：清
体裁：古风

愁是秋所成，经春偏愈剧。耿耿有物存，驱之寡奇策。虽或听流泉，泉声更凄激。思欲凌风翔，而不生羽翼。庶几学神仙，聊用展胸臆。
偶书·其二
作者：刘清
朝代：清
体裁：古风

神仙则谓予，君计胡太迂。灵琐颇偃蹇，玉京亦崎岖。三万六千日，疾于箭脱弧。鍊汞事丹砂，几人得其珠。鸟申而熊经，徒自瘁厥躯。
月夜宿云门寺
作者：刘清
朝代：清
体裁：五言排律

攀萝陟层峦，投宿远公宅。众鸟不闻声，悠然夜方寂。一规月破云，流辉照虚壁。萧萧松影寒，皎皎山光白。蛩号露草清，猿啸烟林碧。我心素爱间，此来惬所适。逝将谢尘烦，永伴栖元客。
道光壬午五月自曹镇任奉命致仕返黔俶装将行赋长句四章敬以纪恩兼用志别
作者：刘清
朝代：清

卅年冒宠玷朝班，诏许全家返故关。善饭尚夸身手健，恋恩先怅鬓毛斑。年来衣食皆天赐，老去林泉得自闲。万里栖霞知好在，只愁无计买青山。秋风欲别转流连，回首云山缓著鞭。千里桑麻弥海岱，万家井灶息烽烟。弩骀未必知前路，樗散空教养大年。叠荷君恩犹未报，虚名敢媲况青天。抽帆宦海觉身轻，惭愧人传大树名。噩梦未能忘马革，初心且与证鸥盟。苦无奇迹酬知遇，剩有余生颂太平。笑语山东诸父老，急收刀剑事春耕。霄路何心振羽翰，鍪兜依旧换儒冠。敝裘典尽书囊在，壮志销除剑匣寒。十月冰霜时节改，一家鸡犬去留难。真成日近长安远，独向浮云直北看。
道光壬午五月自曹镇任奉命致仕返黔俶装将行赋长句四章敬以纪恩兼用志别·其一
作者：刘清
朝代：清

卅年冒宠玷朝班，诏许全家返故关。善饭尚夸身手健，恋恩先怅鬓毛斑。年来衣食皆天赐，老去林泉得自闲。万里栖霞知好在，只愁无计买青山。
道光壬午五月自曹镇任奉命致仕返黔俶装将行赋长句四章敬以纪恩兼用志别·其三
作者：刘清
朝代：清

抽帆宦海觉身轻，惭愧人传大树名。噩梦未能忘马革，初心且与证鸥盟。苦无奇迹酬知遇，剩有余生颂太平。笑语山东诸父老，急收刀剑事春耕。
道光壬午五月自曹镇任奉命致仕返黔俶装将行赋长句四章敬以纪恩兼用志别·其二
作者：刘清
朝代：清

秋风欲别转流连，回首云山缓著鞭。千里桑麻弥海岱，万家井灶息烽烟。弩骀未必知前路，樗散空教养大年。叠荷君恩犹未报，虚名敢媲况青天。
道光壬午五月自曹镇任奉命致仕返黔俶装将行赋长句四章敬以纪恩兼用志别·其四
作者：刘清
朝代：清

霄路何心振羽翰，鍪兜依旧换儒冠。敝裘典尽书囊在，壮志销除剑匣寒。十月冰霜时节改，一家鸡犬去留难。真成日近长安远，独向浮云直北看。
北京东华门外某寺联
作者：刘溎年
朝代：清
体裁：联

弹指即莲花，何必西方，才称佛地；虚心翻贝叶，愿依北阙，共祝先天。
惠州合江楼联
作者：刘溎年
朝代：清
体裁：联

此是东坡旧居，应有文光联北斗；恰与西湖对峙，长留诗境在南州。
扬州平山堂联
作者：刘溎年
朝代：清
体裁：联

好景属吾曹，几度闲吟，正绿剪烟芜，红吹云树；凭栏刚落日，千年此地，有泉名第一，花种无双。
挽王浵联
作者：刘溎年
朝代：清
体裁：联

蓬岛久蜚声，自珠海归来，又谁知赋未终篇，又成绝笔；梓乡齐陨涕，想玉楼召去，最难忘堂前老母，膝下孤儿。
挽瑞麟联
作者：刘溎年
朝代：清
体裁：联

调鼎鼐于三朝，际此仔肩任重，辅翼心劳，想箕尾神归，北望难忘双凤阙；列门墙者廿载，回忆帐下谈兵，殿前起草，愧竿头步进，南来无补五羊城。
苏轼祠联
作者：刘溎年
朝代：清
体裁：联

白鹤归何时，且作祠堂傍修竹；先生喜而笑，故应主客尽诗人。
都门道中偶得诗从奇险归平澹人到穷愁见性情二语杨镜知茂才嘱为书之楹帖因足成长句奉赠
作者：刘溎年
朝代：清

年来吓鼠得虚名，零落青衫误此生。入世几能开口笑，辞家偏觉一身轻。诗从奇险归平澹，人到穷愁见性情。为报春华须爱惜，春残无复管弦声。
登劳山绝顶望海
作者：刘源渌
朝代：清

小驻人间七十秋，沧桑几度不关愁。到来咫尺蓬瀛路，万里沧波一叶舟。
乱后和黄子鹿苹春望
作者：刘溱
朝代：清

东风吹柳绿毵毵，一路烟痕障远岚。莫倚高楼望天末，断肠春色是江南。
平安山吊吴制军
作者：刘溱
朝代：清

朔雪寒风裂战袍，一军桴鼓手亲操。澶渊办贼成孤注，都督横江拥万艘。堕水子颜空据马，濒危光弼竟抽刀。伤心十丈陈陶水，终古精魂咽怒涛。
早发
作者：刘溱
朝代：清

瘦马踏残月，模糊认驿程。路长愁日短，风重觉裘轻。旅况寒尤苦，名心老渐平。疏帘横树杪，知有酒人行。
武昌江上送季父半青北归
作者：刘溱
朝代：清

乍见各无语，相看泪满巾。须眉经岁改，骨肉异乡亲。老大仍为客，艰难累此身。高堂有衰白，长日忆归人。
汉皋中秋
作者：刘溱
朝代：清

木落江声急，天高雁影寒。何人此遥夜，吹笛起危栏。屈指秋将老，回头泪暗弹。频年好风月，强半客中看。
渡滹沱
作者：刘溱
朝代：清

北风横蓟北，大雪渡滹沱。野旷云俱阔，天寒水不波。关河燕赵险，忧患帝王多。惆怅南宫道，渔舟入浦歌。
苦兵
作者：刘溱
朝代：清

百战淮南道，烽烟尚渺漫。民劳知祸稔，世乱觉贫安。野贼援戈起，羸军袖手看。穷途无限泪，凄绝尚谁弹。
忆秦淮
作者：刘澄
朝代：清

秣陵秋色自年年，碧水红阑映宛然。堤上柳丝堤下舫，纵无烟雨亦堪怜。清尊檀板劝殷勤，水榭风来笑语闻。残醉有人帘半倚，酒痕新上藕丝裙。
忆秦淮·其一
作者：刘澄
朝代：清

秣陵秋色自年年，碧水红阑映宛然。堤上柳丝堤下舫，纵无烟雨亦堪怜。
忆秦淮·其二
作者：刘澄
朝代：清

清尊檀板劝殷勤，水榭风来笑语闻。残醉有人帘半倚，酒痕新上藕丝裙。
挽张之洞联
作者：刘澄
朝代：清
体裁：联

勋业壮山河，为国为民，历仕以来心北面；公忠昭日月，有始有卒，中兴而后首南皮。
过琴溪抵桓公岭
作者：刘澍
朝代：清
体裁：五言律诗

云根一百尺，征骑破寒烟。涧响孤松下，桥飞断壁边。戒严多绝壑，负涉出新田。内史荒祠在，魂殇薄暮天。
赠张曜联
作者：刘瀛州
朝代：清
体裁：联

西域横行班定远；东方大治管夷吾。
贺张百熙60寿联
作者：刘灌训
朝代：清
体裁：联

以大寿享大名，山斗人间韩吏部；本实心行实政，乐忧天下范希文。
九日暨诸君登毗卢阁饮樵沙道院和韵
作者：刘灏
朝代：清
体裁：古风

公昔建节三吴时，手辟沧浪遂高旷。公今入为六卿长，心与云烟遥荡飏。载酒常寻老树边，吟诗独立浮图上。朝坐持衡鉴自明，暮归蜡屐神犹壮。屏驺散步路人惊，呼为地仙争攀仰。闻昨重阳登杰阁，凭阑饱看青霞障。云高秋野鹗雕盘，日落烟村鸡犬放。蓟丘险地古渔阳，战守千秋几霸王。荆榛台下吊燕昭，风雨云中怀魏尚。兴来扫壁恣挥毫，澒洞势如江水涨。同游宾佐束手观，引墨操斤仰大匠。篱外黄花如解人，葳蕤故绕蒲萄杖。顾我忝为王翰邻，隔墙往往闻清唱。泾流河伯敢欣然，面目向洋聊一望。蜀笺岂但木瓜投，似把天浆充馈饷。和诗持报屡逡巡，欲画葫芦难依样。
挽陈其美联
作者：刘灏
朝代：清
体裁：联

友真吾友，师真吾师，驱策七年，猛追思，余涕泪；雠是国雠，贼是国贼，艰难百战，纵失败，亦英雄。
宿玉峰庵
作者：刘炜泽
朝代：清

秋雨涨前溪，山行径转迷。谁言僧寺远，只在竹林西。殿豁诸天迥，云含众岫低。玉峰间倚立，高处一留题。
次韵寿彭警庵舅氏
作者：刘炜泽
朝代：清

章门放棹洒然还，归奉慈帏色笑间。绕屋碧生春涧水，登楼青送隔城山。兴来诗思何曾灭，老至名心已渐删。新酒熟时浇甲子，醉吟镇日自追攀。
新田学斋杂诗
作者：刘炜潭
朝代：清

独坐心常远，高吟兴不阑。虫声同叹息，花影共荒寒。岁歉一方窘，官微八口安。西风吹正急，随意理豪端。
九月望日先慈忌辰第岁邀群弟解馆祀之今偏阴雨有阻两弟赴皖未归感而赋此·其一
作者：刘炳奎
朝代：清
体裁：七言绝句

岁岁重阳后六天，每思慈母泪潸然。今偏阻断风和雨，梦里空教设几筵。
九月望日先慈忌辰第岁邀群弟解馆祀之今偏阴雨有阻两弟赴皖未归感而赋此·其二
作者：刘炳奎
朝代：清
体裁：七言绝句

再四叮咛付阿连，归帆底事隔秋前。云山怅望千余里，此日应哦陟屺篇。
踏雪
作者：刘炳奎
朝代：清
体裁：七言绝句

梅花一样不飞香，结伴寻来路渺茫。诗思正添驴背上，高风好并孟襄阳。
挽曾国荃联
作者：刘炳炎
朝代：清
体裁：联

挟策随文正匡时，允推再造中兴，伯仲之间见伊吕；予谥较武襄尤美，历叙战勋政绩，功名不朽若日星。
一枝春·柳慵花困芳信将阑雨细风尖峭寒犹逼拈草窗韵寄
作者：刘炳照
朝代：清

帘卷东风，逗轻寒、又酿丝丝愁雨。芳辰暗数，误了探芳情绪。啼莺睡醒，任消瘦、杏娇桃妩。无奈是、庭院深深，一片湿云浓聚。阑干那回凭处。笑无端、又惹情丝千缕。幺弦断矣，懒检绿窗琴谱。红绡翠减，怎禁得者番春妒。空自盼、双燕归来，替侬寄语。
八声甘州·萍
作者：刘炳照
朝代：清

叹今生漂泊竟何因。杨花是前身。怎风吹忽散，风停忽聚，聚散纷纷。莫怪行踪不定，倚傍本无根。恨杀东流水，一例销魂。犹忆鱼翻谷雨，共苔衣荇带，牵合难分。自湘妃去后，钿翠堕湘滨。更谁人、多情载去，向小池，点缀作芳茵。休惆怅，且欧盟结，聊慰离群。
八归·感旧偕白石韵
作者：刘炳照
朝代：清

藏钩赌酒，调弦横笛，前度乐事顿歇。愁来欲放重帏睡，无奈绮窗灯暗，画檐风切。酒入离肠都化泪，莫漫把，閒情撩拨。早又是、露湿花隐，夜半听残鴂。惆怅浮云易散，光阴如水，经得几番离别。梦沈香杳，断魂难续，比似辞根枯叶。叹红颜已逝，锦袎空留马嵬袜。回头忆、水晶帘畔，笑指嫦娥，凭阑同玩月。
南浦·浓阴催暝细雨送寒愁绪无端长歌自遣
作者：刘炳照
朝代：清

疏雨湿苔茵，怨天公，不放斜阳微罅。莺燕话离情，重来日、非复春游閒冶。红愁绿惨，群芳旧侣都凋谢。一点青灯寒燄短，怎度者般长夜。当年联袂骚坛，更评花醉月，争飞玉斝。豪气尽消磨，添惆怅、偏又寄人篱下。琴弦已断，茫茫谁是知音者。千种凄凉无处诉，空剩泪珠盈把。
南浦·浓阴催暝细雨送寒愁绪无端长歌自遣
作者：刘炳照
朝代：清
体裁：词

疏雨湿苔茵，怨天公，不放斜阳微罅。莺燕话离情，重来日、非复春游闲冶。
红愁绿惨，群芳旧侣都凋谢。一点青灯寒焰短，怎度者般长夜。
当年联袂骚坛，更评花醉月，争飞玉斝。豪气尽消磨，添惆怅、偏又寄人篱下。
琴弦已断，茫茫谁是知音者。千种凄凉无处诉，空剩泪珠盈把。
台城路·苔
作者：刘炳照
朝代：清

小楼连夜听春雨。空庭湿阴浓聚。石润青肤，风梳翠发，遥界斜阳归路。寻芳几度。任点缀残红，落花如许。梦醒酴醾，水绵无意羂飞絮。游踪层记共驻。认莲钩浅印，香径閒步。断碣㩻樯，危阑卧地，绕遍愁痕如缕。青钱可数。待吹送东风，买春常住。绿字模黏，壁间留旧句。
少年游·和白石韵
作者：刘炳照
朝代：清

香销细篆，灯摇寒燄，残月小楼西。远寺闻钟，空檐响铎，孤枕梦醒时。春风一到，桃花依旧，人隔武陵溪。惆怅年来，无聊情绪，惟有落花知。
念奴娇·镜影
作者：刘炳照
朝代：清

一轮斜闪，看宝奁开处，光涵秋水。凤暗鸾昏难细绘，隐约芙蓉窗背。晓隔虾须，淡描螺黛，往日新妆事。玉台尘满，惜春人懒梳洗。遐想倚翠偎红，同心密约，今后须牢记。惟有团栾天上月，相对可称知己。好梦重圆，三更梦里，得许分明未。菱花休照，怕侬添了憔悴。